text:
του ανταγωνισμού σε σημαντικό τμήμα των σχετικών υπηρεσιών· και
 β)
 να κάνουν κατάχρηση δεσπόζουσας θέσης κατά τρόπο που μπορεί να θίξει τις υπηρεσίες αεροπορικών μεταφορών προς/από το εν λόγω συμβαλλόμενο μέρος.
 11.
 Κάθε συμβαλλόμενο μέρος αναθέτει αποκλειστικά της επιβολή της αντιμονοπωλιακής νομοθεσίας που αναφέρεται στην παράγραφο 10 ανωτέρω στην οικεία ανεξάρτητη αρχή ανταγωνισμού και/ή δικαστήριο.
 12.
 Με την επιφύλαξη τυχόν μέτρου που έχει λάβει η αρμόδια αρχή ανταγωνισμού και/ή το δικαστήριο για την επιβολή των κανόνων της παραγράφου 10, εάν συμβαλλόμενο μέρος κρίνει ότι αεροπορική εταιρεία θίγεται λόγω εικαζόμενης παραβίασης της παραγράφου 10 ανωτέρω και ότι αυτό είναι δυνατόν να αποδειχθεί, μπορεί να υποβάλει γραπτές παρατηρήσεις στο άλλο συμβαλλόμενο μέρος. Αφού ενημερώσει το άλλο συμβαλλόμενο μέρος, ένα συμβαλλόμενο μέρος μπορεί να απευθυνθεί επίσης στις αρμόδιες δημόσιες υπηρεσίες στο έδαφος του άλλου συμβαλλόμενου μέρους, και ιδίως σε δημόσιους φορείς σε εθνικό, περιφερειακό ή τοπικό επίπεδο για να συζητήσει θέματα που αφορούν το παρόν άρθρο. Πέραν αυτού, ένα από τα συμβαλλόμενα μέρη μπορεί να ζητήσει διαβουλεύσεις με το άλλο συμβαλλόμενο μέρος για την επίλυση του προβλήματος. Οι εν λόγω διαβουλεύσεις πραγματοποιούνται εντός τριάντα (30) ημερών από την παραλαβή του αιτήματος. Εντωμεταξύ, τα συμβαλλόμενα μέρη ανταλλάσσουν επαρκείς πληροφορίες ώστε να καταστεί δυνατή η ολοκληρωμένη εξέταση του προβληματισμού που έχει εκφράσει ένα από τα συμβαλλόμενα μέρη.
 13.
 Εάν τα συμβαλλόμενα μέρη δεν μπορέσουν να επιλύσουν το θέμα με διαβουλεύσεις εντός τριάντα ημερών (30) από την έναρξη των διαβουλεύσεων ή εάν οι διαβουλεύσεις δεν αρχίσουν εντός τριάντα ημερών (30) από την παραλαβή του αιτήματος σχετικά με εικαζόμενη παραβίαση της παραγράφου 10 ανωτέρω, και εφόσον η αρμόδια αρχή ανταγωνισμού ή το δικαστήριο διαπιστώσει παραβίαση της αντιμονοπωλιακής νομοθεσίας, το συμβαλλόμενο μέρος που ζήτησε διαβουλεύσεις έχει το δικαίωμα να αναστείλει την άσκηση των προσδιοριζόμενων στην παρούσα συμφωνία δικαιωμάτων των ενδιαφερόμενων αεροπορικών εταιρειών του άλλου συμβαλλόμενου μέρους με απόρριψη, αναστολή της άδειας λειτουργίας/της τεχνικής άδειας, ή να επιβάλει τους όρους που κρίνει αναγκαίους για την άσκηση των δικαιωμάτων αυτών ή να επιβάλει δασμούς ή να λάβει άλλα μέτρα. Κάθε μέτρο που λαμβάνεται δυνάμει της παρούσας παραγράφου είναι κατάλληλο, αναλογικό και περιορίζεται στην απολύτως αναγκαία έκταση και διάρκεια.
 ΑΡΘΡΟ 9
 Εμπορικές δυνατότητες
 1.
 Με την επιφύλαξη των μεταβατικών διατάξεων που καθορίζονται στο παράρτημα I της παρούσας συμφωνίας, τα συμβαλλόμενα μέρη μεριμνούν ώστε οι οικείες νομοθετικές, κανονιστικές διαδικαστικές διατάξεις να πληρούν τις απαιτήσεις και τα πρότυπα αεροπορικών μεταφορών που καθορίζονται στο παράρτημα ΙΙ τμήμα Α της παρούσας συμφωνίας.
 2.
 Τα συμβαλλόμενα μέρη συμφωνούν ότι εμπόδια στην άσκηση επιχειρηματικής δραστηριότητας των εμπορικών φορέων εκμετάλλευσης μπορούν να διακυβεύσουν τα οφέλη που αναμένονται να επιτευχθούν με την παρούσα συμφωνία. Για τον λόγο αυτό τα συμβαλλόμενα μέρη εφαρμόζουν με αποτελεσματικό και αμοιβαίο τρόπο διαδικασία άρσης των εμποδίων στην άσκηση επιχειρηματικής δραστηριότητας των εμπορικών φορέων εκμετάλλευσης αμφότερων των συμβαλλομένων μερών, εφόσον τα εμπόδια αυτά μπορούν να παρακωλύσουν εμπορικές πτητικές λειτουργίες ή να προκαλέσουν στρεβλώσεις του ανταγωνισμού ή να θίξουν τους ισότιμους όρους ανταγωνισμού.
 3.
 Δεν απαιτείται από τους αερομεταφορείς αμφοτέρων των συμβαλλομένων μερών να έχουν τοπικό χορηγό.
 4.
 Η μεικτή επιτροπή κατά το άρθρο 23 της


text:
παρούσας συμφωνίας διαμορφώνει διαδικασία συνεργασίας για την άσκηση της επιχειρηματικής δραστηριότητας και τις εμπορικές δυνατότητες· παρακολουθεί την πρόοδο στην αποτελεσματική αντιμετώπιση φραγμών στην άσκηση επιχειρηματικής δραστηριότητας από εμπορικούς φορείς εκμετάλλευσης και επανεξετάζει τακτικά τις εξελίξεις, καθώς και τις νομοθετικές και κανονιστικές αλλαγές. Σύμφωνα με το άρθρο 23 της παρούσας συμφωνίας, συμβαλλόμενο μέρος μπορεί να ζητήσει σύγκληση της μεικτής επιτροπής για να συζητηθεί οποιοδήποτε θέμα σχετιζόμενο με την εφαρμογή του παρόντος άρθρου.
 5.
 Οι αερομεταφορείς κάθε συμβαλλομένου μέρους έχουν το δικαίωμα να ιδρύουν ελεύθερα στο έδαφος του άλλου συμβαλλόμενου μέρους τα γραφεία και τις εγκαταστάσεις που απαιτούνται για την εκτέλεση αεροπορικών μεταφορών και για την προώθηση και την πώληση αεροπορικών μεταφορών και συναφών δραστηριοτήτων, καθώς και το δικαίωμα να πωλούν και να εκδίδουν οποιοδήποτε εισιτήριο ή/και αεροπορική φορτωτική, είτε πρόκειται για δικά τους εισιτήρια και/ή αεροπορικές φορτωτικές είτε άλλου αερομεταφορέα.
 6.
 Οι αερομεταφορείς κάθε συμβαλλομένου μέρους έχουν το δικαίωμα, σύμφωνα με τις νομοθετικές και κανονιστικές διατάξεις του άλλου συμβαλλομένου μέρους που αφορούν την είσοδο, τη διαμονή και την απασχόληση, να μεταφέρουν και να διατηρούν στο έδαφος του άλλου συμβαλλομένου μέρους διοικητικό προσωπικό, προσωπικό πωλήσεων, τεχνικό προσωπικό, επιχειρησιακό προσωπικό και άλλο ειδικευμένο προσωπικό, απαραίτητο για την παροχή αεροπορικών μεταφορών. Αμφότερα τα συμβαλλόμενα μέρη διευκολύνουν και επισπεύδουν τη χορήγηση αδειών εργασίας, εφόσον απαιτείται, για προσωπικό απασχολούμενο στα γραφεία σύμφωνα με την παρούσα παράγραφο, καθώς και για το προσωπικό που εκτελεί καθήκοντα για προσωρινό χρονικό διάστημα το οποίο δεν υπερβαίνει τις ενενήντα (90) ημέρες, με την επιφύλαξη των νομοθετικών και κανονιστικών διατάξεων που ισχύουν.
 7.α)
 Με την επιφύλαξη του στοιχείου β) της παρούσας παραγράφου, όσον αφορά την επίγεια εξυπηρέτηση στο έδαφος του άλλου συμβαλλομένου μέρους κάθε αερομεταφορέας έχει το δικαίωμα:
 i)
 να εκτελεί ίδια επίγεια εξυπηρέτηση («αυτοεξυπηρέτηση»), ή
 ii)
 να επιλέγει μεταξύ των ανταγωνιστών παρόχων, καθώς και άλλων αερομεταφορέων, που προσφέρουν εν μέρει ή εξ ολοκλήρου υπηρεσίες επίγειας εξυπηρέτησης, εφόσον οι εν λόγω πάροχοι έχουν πρόσβαση στην αγορά με βάση τις νομοθετικές και κανονιστικές διατάξεις κάθε συμβαλλομένου μέρους και εφόσον οι πάροχοι αυτοί δραστηριοποιούνται στην αγορά.
 β)
 Τα δικαιώματα κατά το στοιχείο α) σημεία i) και ii) της παρούσας παραγράφου υπόκεινται μόνον στους ειδικούς περιορισμούς διαθέσιμου χώρου ή χωρητικότητας λόγω της ανάγκης να διατηρηθεί η ασφαλής λειτουργία του αερολιμένα. Εφόσον λόγω των περιορισμών αυτών παρεμποδίζεται, αποκλείεται ή περιορίζεται η αυτοεξυπηρέτηση και δεν υφίσταται αποτελεσματικός ανταγωνισμός μεταξύ παρόχων επίγειας εξυπηρέτησης, το ενδιαφερόμενο συμβαλλόμενο μέρος μεριμνά ώστε όλες οι υπηρεσίες αυτές να διατίθενται σε όλους τους αερομεταφορείς ισότιμα και σε ορθή βάση· οι τιμές αυτών των υπηρεσιών καθορίζονται σύμφωνα με συναφή, αντικειμενικά και διαφανή κριτήρια που δεν εισάγουν διακρίσεις.
 8.
 Κάθε πάροχος επίγειας εξυπηρέτησης, είτε πρόκειται για αερομεταφορέα είτε όχι, όσον αφορά την επίγεια εξυπηρέτηση στο έδαφος του άλλου συμβαλλομένου μέρους, έχει το δικαίωμα να παρέχει υπηρεσίες επίγειας εξυπηρέτησης στους αερομεταφορείς που δραστηριοποιούνται στον ίδιο αερολιμένα, εφόσον διαθέτει σχετική άδεια σύμφωνα τους εφαρμοστέους νόμους και κανονισμούς.
 9.
 Κάθε συμβαλλόμενο μέρος μεριμνά ώστε οι οικείοι κανονισμοί, κατευθυντήριες γραμμές και διαδικασίες χορήγησης χρονοθυρίδων που εφαρμόζονται στους αερολιμένες στο έδαφός του να εφαρμόζονται με τρόπο ανεξάρτητο, διαφανή, αποτελεσματικό, έγκαιρο

type: legislation

jurisdiction: EU


text:
και χωρίς διακρίσεις.
 10.
 Συμβαλλόμενο μέρος δύναται να ζητήσει μόνον προς ενημέρωσή του την κοινοποίηση επιχειρησιακών σχεδίων, προγραμμάτων ή προγραμματισμού για τις υπηρεσίες αεροπορικών μεταφορών που εκτελούνται βάσει της παρούσας συμφωνίας, ώστε να είναι σε θέση να ελέγχει εάν τηρούνται τα χορηγούμενα βάσει της παρούσας συμφωνίας δικαιώματα. Εάν συμβαλλόμενο μέρος ζητήσει την εν λόγω κοινοποίηση, ελαχιστοποιεί τον διοικητικό φόρτο λόγω των απαιτήσεων και των διαδικασιών κοινοποίησης για τους μεσάζοντες των αεροπορικών μεταφορών και τους αερομεταφορείς του άλλου συμβαλλόμενου μέρους.
 11.
 Οποιοσδήποτε αερομεταφορέας συμβαλλομένου μέρους δύναται να πωλεί αεροπορικές μεταφορές και συναφείς υπηρεσίες στο έδαφος του άλλου συμβαλλομένου μέρους απευθείας και/ή κατά τη διακριτική του ευχέρεια, μέσω των πρακτόρων του, άλλων μεσαζόντων που έχει ορίσει ο αερομεταφορέας ή μέσω του διαδικτύου ή μέσω οποιουδήποτε άλλου διαθέσιμου μέσου. Κάθε αερομεταφορέας έχει το δικαίωμα να πωλεί τέτοιου είδους μεταφορές και συναφείς υπηρεσίες και οποιοδήποτε πρόσωπο είναι ελεύθερο να αγοράζει τις μεταφορές και τις υπηρεσίες αυτές στο νόμισμα του συγκεκριμένου εδάφους ή σε ελευθέρως μετατρέψιμα νομίσματα.
 12.
 Οι αερομεταφορείς κάθε συμβαλλομένου μέρους δύνανται να πληρώνουν τα τοπικά τους έξοδα, μεταξύ των οποίων είναι, όχι όμως αποκλειστικά, η αγορά καυσίμων και τα αερολιμενικά τέλη στο έδαφος του άλλου συμβαλλομένου μέρους στο τοπικό νόμισμα. Οι αερομεταφορείς κάθε συμβαλλομένου μέρους έχουν τη διακριτική ευχέρεια να πληρώνουν τα εν λόγω έξοδα στο έδαφος του άλλου συμβαλλομένου μέρους σε ελευθέρως μετατρέψιμα νομίσματα σύμφωνα με την επίσημη συναλλαγματική ισοτιμία.
 13.
 Κάθε αερομεταφορέας έχει το δικαίωμα να ζητήσει τη μετατροπή όλων των τοπικών του εσόδων σε ελευθέρως μετατρέψιμο νόμισμα και την ανά πάσα στιγμή και με οιονδήποτε τρόπο μεταφορά τους από το έδαφος του άλλου συμβαλλομένου μέρους στη χώρα της επιλογής του. Η μετατροπή και η μεταφορά επιτρέπονται αμέσως χωρίς περιορισμούς ή φορολόγηση ως προς την επίσημη συναλλαγματική ισοτιμία που εφαρμόζεται στις τρέχουσες συναλλαγές και τα εμβάσματα την ημερομηνία κατά την οποία ο αερομεταφορέας υποβάλλει την αρχική αίτηση μεταφοράς και δεν υπόκεινται στην επιβολή τελών πέραν των τελών που συνήθως επιβάλλουν οι τράπεζες για την εν λόγω μετατροπή και μεταφορά.
 14.
 Κάθε αερομεταφορέας συμβαλλομένου μέρους, κατά την εκτέλεση ή παροχή υπηρεσιών με βάση την παρούσα συμφωνία, δύναται να συνάπτει συμφωνίες εμπορικής συνεργασίας, όπως συμφωνίες για τη δέσμευση χώρου ή την κοινή εκμετάλλευση πτήσεων, με:
 α)
 οποιονδήποτε αερομεταφορέα ή αερομεταφορείς των συμβαλλομένων μερών,
 β)
 οποιονδήποτε αερομεταφορέα ή αερομεταφορείς τρίτης χώρας, και
 γ)
 πάροχο επίγειων (χερσαίων ή θαλάσσιων) μεταφορών οποιασδήποτε χώρας,
 υπό τον όρο ότι: i) ο πραγματικός αερομεταφορέας είναι κάτοχος των ενδεδειγμένων δικαιωμάτων μεταφοράς και ii) ο αερομεταφορέας εμπορίας είναι κάτοχος αντίστοιχων δικαιωμάτων μεταφοράς στις αντίστοιχες διαδρομές και iii) οι συμφωνίες αυτές πληρούν τις απαιτήσεις ασφάλειας και ανταγωνισμού που ισχύουν συνήθως για τέτοιες συμφωνίες.
 15.
 Όσον αφορά την πώληση μεταφοράς επιβατών βάσει συμφωνίας εμπορικής συνεργασίας, ο αγοραστής ενημερώνεται στο σημείο πώλησης, ή σε κάθε περίπτωση κατά τον έλεγχο εισιτηρίων, ή κατά την επιβίβασή του εφόσον δεν απαιτείται έλεγχος εισιτηρίων, ποιος μεταφορέας θα εκτελέσει κάθε τμήμα της υπηρεσίας.
 16.
 Όσον αφορά τη μεταφορά επιβατών, οι πάροχοι επίγειων μεταφορών δεν υπόκεινται στις νομοθετικές και κανονιστικές ρυθμίσεις που διέπουν τις αεροπορικές μεταφορές στη βάση και


text:
μόνον επειδή η συγκεκριμένη επίγεια μεταφορά εκτελείται από αερομεταφορέα υπό τη δική του επωνυμία.
 17.
 Κατά παρέκκλιση από κάθε άλλη διάταξη της παρούσας συμφωνίας, οι αερομεταφορείς και οι έμμεσοι πάροχοι υπηρεσιών μεταφοράς φορτίου των συμβαλλομένων μερών επιτρέπεται να χρησιμοποιούν, χωρίς περιορισμούς, για διεθνή αεροπορική μεταφορά κάθε επίγειο μέσο μεταφοράς φορτίου από ή προς οποιοδήποτε σημείο στα εδάφη των συμβαλλομένων μερών, ή σε τρίτες χώρες, καθώς και για τη μεταφορά από και προς όλους τους διεθνώς αναγνωρισμένους αερολιμένες που διαθέτει τελωνειακές εγκαταστάσεις, όπως επίσης, κατά περίπτωση, έχουν το δικαίωμα μεταφοράς φορτίου υπό τελωνειακή σφράγιση σύμφωνα με τις εφαρμοστέες νομοθετικές και κανονιστικές διατάξεις. Το φορτίο αυτό, είτε μεταφέρεται με επίγεια μέσα είτε αεροπορικώς, εισάγεται στις τελωνειακές εγκαταστάσεις του αερολιμένα και υποβάλλεται σε τελωνειακές διατυπώσεις. Οι αερομεταφορείς δύνανται να επιλέξουν να εκτελούν οι ίδιοι την επίγεια μεταφορά ή να την αναθέτουν κατόπιν συμφωνίας σε άλλους παρόχους επίγειων μεταφορών, όπως επίσης δύνανται να επιλέξουν την εκτέλεση της επίγειας μεταφοράς από άλλους αερομεταφορείς και έμμεσους παρόχους υπηρεσιών μεταφοράς αεροπορικού φορτίου. Η συγκεκριμένη διατροπική μεταφορά φορτίου επιτρέπεται να προσφέρεται με ενιαίο κόμιστρο το οποίο καλύπτει την αεροπορική και την επίγεια μεταφορά, υπό τον όρο ότι οι αποστολείς δεν παραπλανώνται ως προς τα δεδομένα της μεταφοράς.
 18.
 Οι αερομεταφορείς κάθε συμβαλλομένου μέρους έχουν το δικαίωμα να συνάπτουν συμφωνίες δικαιόχρησης ή χρήσης σήματος με εταιρείες, καθώς και με αερομεταφορείς, οποιουδήποτε συμβαλλομένου μέρους ή τρίτης χώρας, υπό τον όρο ότι οι αερομεταφορείς είναι κάτοχοι κατάλληλης αδείας και πληρούν τους όρους που προβλέπονται από τις νομοθετικές και κανονιστικές διατάξεις που εφαρμόζουν τα συμβαλλόμενα μέρη σε συμφωνίες του είδους, και ιδίως εκείνες που αφορούν τη δημοσιοποίηση της ταυτότητας των αερομεταφορέων που εκτελεί την υπηρεσία αεροπορικής μεταφοράς.
 19.
 Οι αερομεταφορείς κάθε συμβαλλόμενου μέρους δύνανται να συνάπτουν συμφωνίες για την παροχή αεροσκάφους με ή χωρίς πλήρωμα για τη λειτουργία υπηρεσιών διεθνών αεροπορικών μεταφορών με
 α)
 οποιονδήποτε αερομεταφορέα ή αερομεταφορείς των συμβαλλομένων μερών, και
 β)
 οποιονδήποτε αερομεταφορέα ή αερομεταφορείς τρίτης χώρας,
 υπό τον όρο ότι όλοι οι συμμετέχοντες στις συμφωνίες αυτές είναι κάτοχοι κατάλληλης αδείας και πληρούν τους όρους που προβλέπονται στις νομοθετικές και κανονιστικές διατάξεις που εφαρμόζουν τα συμβαλλόμενα μέρη σε συμφωνίες του είδους. Κανένα μέρος δεν απαιτεί από τον αερομεταφορέα που παρέχει το αεροσκάφος να έχει δικαιώματα μεταφοράς με βάση την παρούσα συμφωνία για τις διαδρομές στις οποίες θα λειτουργεί το αεροσκάφος. Τα συμβαλλόμενα μέρη δύνανται να ζητούν την έγκριση αυτών των συμφωνιών από τις οικείες αρμόδιες αρχές. Εφόσον συμβαλλόμενο μέρος απαιτεί την έγκριση, μειώνει στο ελάχιστο τον διοικητικό φόρτο των διαδικασιών έγκρισης για τους αερομεταφορείς.
 ΑΡΘΡΟ 10
 Δασμοί και φορολόγηση
 1.
 Κατά την άφιξή τους στο έδαφος συμβαλλομένου μέρους, τα αεροσκάφη που χρησιμοποιούνται στις διεθνείς αερομεταφορές από αερομεταφορείς του άλλου συμβαλλομένου μέρους, ο συνήθης εξοπλισμός τους, τα καύσιμα, τα λιπαντικά, τα αναλώσιμα τεχνικά εφόδια, ο επίγειος εξοπλισμός, τα ανταλλακτικά (συμπεριλαμβανομένων των κινητήρων), οι προμήθειές τους (στις οποίες συμπεριλαμβάνονται, όχι όμως αποκλειστικά, τα τρόφιμα, τα αφεψήματα και τα οινοπνευματώδη ποτά, ο καπνός και άλλα προϊόντα προς πώληση ή προς χρήση από τους επιβάτες σε περιορισμένες ποσότητες κατά τη διάρκεια της πτήσης) και


text:
άλλα είδη τα οποία προορίζονται ή χρησιμοποιούνται μόνον κατά τη λειτουργία ή τη συντήρηση αεροσκαφών διεθνών αεροπορικών μεταφορών, απαλλάσσονται, στη βάση της αμοιβαιότητας και με την προϋπόθεση ότι ο εν λόγω εξοπλισμός και προμήθειες παραμένουν στο αεροσκάφος, όλων των περιορισμών εισαγωγής, των φόρων περιουσίας και των έκτακτων φόρων κεφαλαίου, των δασμών, των ειδικών φόρων κατανάλωσης και παρεμφερών τελών και επιβαρύνσεων που.
 α) επιβάλλονται από τις εθνικές ή τοπικές αρχές ή την Ευρωπαϊκή Ένωση και
 β) δεν βασίζονται στο κόστος των παρεχόμενων υπηρεσιών.
 2.
 Απαλλάσσονται επίσης, στη βάση της αμοιβαιότητας, των φόρων, των εισφορών, των δασμών, των τελών και των επιβαρύνσεων που αναφέρονται στην παράγραφο 1 του παρόντος άρθρου, εξαιρουμένων των επιβαρύνσεων που συνδέονται με το κόστος της παρεχόμενης υπηρεσίας:
 α)
 τα εφόδια αεροσκαφών που εισάγονται ή παρέχονται στο έδαφος συμβαλλομένου μέρους και φορτώνονται στο αεροσκάφος, σε εύλογες ποσότητες, για να χρησιμοποιηθούν μετά την αναχώρηση αεροσκάφους αερομεταφορέα του άλλου συμβαλλομένου μέρους που εκτελεί διεθνή αεροπορική μεταφορά, ακόμη και όταν τα εν λόγω εφόδια πρόκειται να χρησιμοποιηθούν σε τμήμα της πτήσης υπεράνω του συγκεκριμένου εδάφους·
 β)
 ο επίγειος εξοπλισμός και τα ανταλλακτικά (συμπεριλαμβανομένων των κινητήρων) που εισάγονται στο έδαφος συμβαλλομένου μέρους για την τρέχουσα συντήρηση, την περιοδική συντήρηση ή την επισκευή αεροσκάφους αερομεταφορέα του άλλου συμβαλλομένου μέρους που χρησιμοποιείται σε διεθνείς αερομεταφορές·
 γ)
 τα καύσιμα, τα λιπαντικά και τα αναλώσιμα τεχνικά εφόδια που εισάγονται ή παρέχονται στο έδαφος συμβαλλομένου μέρους για να χρησιμοποιηθούν σε αεροσκάφος αερομεταφορέα του άλλου συμβαλλομένου μέρους που χρησιμοποιείται σε διεθνείς αερομεταφορές, ακόμη και όταν οι εν λόγω προμήθειες πρόκειται να χρησιμοποιηθούν σε τμήμα της πτήσης υπεράνω του συγκεκριμένου εδάφους·
 δ)
 το έντυπο υλικό που προβλέπεται από την τελωνειακή νομοθεσία κάθε συμβαλλομένου μέρους, το οποίο εισάγεται ή παρέχεται στο έδαφος συμβαλλομένου μέρους και φορτώνεται στο αεροσκάφος για να χρησιμοποιηθεί μετά την αναχώρηση αεροσκάφους αερομεταφορέα του άλλου συμβαλλομένου μέρους που χρησιμοποιείται σε διεθνείς αερομεταφορές, ακόμη και όταν το εν λόγω έντυπο υλικό πρόκειται να χρησιμοποιηθεί σε τμήμα της πτήσης υπεράνω του εδάφους του συγκεκριμένου εδάφους.
 3.
 Καμιά διάταξη της παρούσας συμφωνίας δεν εμποδίζει συμβαλλόμενο μέρος να επιβάλει σε ισότιμη βάση φόρους, εισφορές, δασμούς, τέλη ή επιβαρύνσεις στα καύσιμα που παρέχονται στο έδαφός του για την τροφοδοσία αεροσκάφους αερομεταφορέα που εκτελεί πτήσεις μεταξύ δύο σημείων στο έδαφός του.
 4.
 Ο συνήθης αερομεταφερόμενος εξοπλισμός, καθώς και το υλικό, οι προμήθειες και τα ανταλλακτικά που αναφέρονται στις παραγράφους 1 και 2 του παρόντος άρθρου που συνήθως κρατούνται εντός αεροσκάφους υπό την εκμετάλλευση αερομεταφορέα συμβαλλομένου μέρους, επιτρέπεται να εκφορτώνονται στο έδαφος του άλλου συμβαλλομένου μέρους μόνον κατόπιν έγκρισης των τελωνειακών αρχών αυτού του συμβαλλομένου μέρους και ενδέχεται να απαιτηθεί να τεθούν υπό την επίβλεψη ή τον έλεγχο των αρχών αυτών έως την επανεξαγωγή τους ή άλλη διάθεσή τους σύμφωνα με τους τελωνειακούς κανονισμούς.
 5.
 Οι απαλλαγές που προβλέπονται στο παρόν άρθρο ισχύουν επίσης σε περίπτωση που οι αερομεταφορείς συμβαλλομένου μέρους έχουν συμβληθεί με άλλον αερομεταφορέα, ο οποίος χαίρει επίσης των απαλλαγών αυτών από το άλλο συμβαλλόμενο μέρος για τον δανεισμό ή τη μεταφορά στο έδαφος του άλλου συμβαλλόμενου μέρους των ειδών που προσδιορίζονται στις


text:
παραγράφους 1 και 2 του παρόντος άρθρου.
 6.
 Καμία διάταξη της παρούσας συμφωνίας δεν εμποδίζει οποιοδήποτε συμβαλλόμενο μέρος να επιβάλει φόρους, εισφορές, δασμούς, τέλη ή επιβαρύνσεις σε είδη που πωλούνται στους επιβάτες όχι όμως για την κατανάλωσή τους εντός του αεροσκάφους σε τμήμα της υπηρεσίας αεροπορικής μεταφοράς μεταξύ δύο σημείων εντός του εδάφους του όπου επιτρέπεται η επιβίβαση και η αποβίβαση.
 7.
 Αποσκευές και φορτίο, σε απευθείας διαμετακόμιση μέσω του εδάφους συμβαλλομένου μέρους, απαλλάσσονται φόρων, δασμών, τελών και άλλων παρεμφερών επιβαρύνσεων που δεν βασίζονται στο κόστος της παρεχόμενης υπηρεσίας.
 8.
 Ο εξοπλισμός και τα εφόδια που αναφέρονται στις παραγράφους 1 και 2 του παρόντος άρθρου ενδέχεται να απαιτηθεί να τελέσουν υπό την επίβλεψη ή τον έλεγχο τον αρμόδιων αρχών.
 9.
 Οι διατάξεις της παρούσας συμφωνίας δεν θίγουν το πεδίο του φόρου προστιθεμένης αξίας (ΦΠΑ).
 10.
 Οι διατάξεις των αντίστοιχων συμβάσεων που ισχύουν μεταξύ κρατών μελών της ΕΕ και της Αρμενίας για την αποφυγή διπλής φορολόγησης εισοδήματος και κεφαλαίου δεν θίγονται από την παρούσα συμφωνία.
 ΑΡΘΡΟ 11
 Τέλη χρήσης
 1.
 Με την επιφύλαξη των μεταβατικών διατάξεων που καθορίζονται στο παράρτημα I της παρούσας συμφωνίας, τα συμβαλλόμενα μέρη μεριμνούν ώστε οι οικείες νομοθετικές, κανονιστικές διαδικαστικές διατάξεις να πληρούν τις απαιτήσεις και τα πρότυπα αεροπορικών μεταφορών που καθορίζονται στο παράρτημα ΙΙ τμήμα Α της παρούσας συμφωνίας.
 2.
 Κάθε συμβαλλόμενο μέρος διασφαλίζει ότι τα τέλη χρήσης που μπορούν να επιβάλουν οι αρμόδιες αρχές ή φορείς στους αερομεταφορείς του άλλου συμβαλλομένου μέρους για τη χρήση υπηρεσιών αεροναυτιλίας και ελέγχου εναέριας κυκλοφορίας των αερολιμένων είναι ανάλογα του κόστους και δεν εισάγουν διακρίσεις. Σε κάθε περίπτωση, τα τέλη χρήσης αξιολογούνται για τους αερομεταφορείς του άλλου συμβαλλομένου μέρους με όρους οι οποίοι δεν είναι λιγότερο ευνοϊκοί από τους προβλεπόμενους για οποιονδήποτε άλλον αερομεταφορέα.
 3.
 Κάθε συμβαλλόμενο μέρος διασφαλίζει ότι τα τέλη χρήσης που δύνανται να επιβάλουν οι αρμόδιες αρχές ή φορείς επιβολής τελών στους αερομεταφορείς του άλλου συμβαλλομένου μέρους για τη χρήση αερολιμενικών υπηρεσιών, υπηρεσιών αεροπορικής ασφάλειας και συναφών διευκολύνσεων και υπηρεσιών, εξαιρουμένων των τελών που εισπράττονται για τις υπηρεσίες που περιγράφονται στο άρθρο 9 παράγραφος 7 της παρούσας συμφωνίας, δεν εισάγουν αδικαιολόγητες διακρίσεις, διακρίσεις για λόγους ιθαγένειας και επιμερίζονται δίκαια στις διάφορες κατηγορίες χρηστών. Με την επιφύλαξη του άρθρου 16 παράγραφος 1, τα τέλη αυτά αντιπροσωπεύουν αλλά δεν υπερβαίνουν το πλήρες κόστος με το οποίο επιβαρύνονται οι αρμόδιες αρχές ή οι φορείς επιβολής τελών για την παροχή κατάλληλων αερολιμενικών διευκολύνσεων και υπηρεσιών αεροπορικής ασφάλειας στον συγκεκριμένο αερολιμένα ή στους αερολιμένες στους οποίους εφαρμόζεται κοινό σύστημα χρέωσης. Τα εν λόγω τέλη χρήσης ενδέχεται να περιλαμβάνουν εύλογο ποσοστό απόδοσης των στοιχείων του ενεργητικού μετά την απόσβεση. Οι διευκολύνσεις και οι υπηρεσίες για τις οποίες επιβάλλονται τέλη χρήσης παρέχονται σε αποτελεσματική και οικονομική βάση. Σε κάθε περίπτωση, τα εν λόγω τέλη εφαρμόζονται στους αερομεταφορείς του άλλου συμβαλλομένου μέρους με όρους όχι λιγότερο ευνοϊκούς από τους πλέον ευνοϊκούς για οποιαδήποτε άλλον αερομεταφορέα κατά τον χρόνο εφαρμογής των τελών.
 4.
 Κάθε συμβαλλόμενο μέρος ζητεί από τις αρχές ή τους φορείς που είναι αρμόδιοι σε θέματα επιβολής τελών στο έδαφός του να διεξάγουν


text:
διαβουλεύσεις με τους αερομεταφορείς που χρησιμοποιούν τις υπηρεσίες και τις διευκολύνσεις και να ανταλλάσσουν τις αναγκαίες πληροφορίες για την ακριβή αξιολόγηση του εύλογου χαρακτήρα των τελών χρήσης σύμφωνα με τις αρχές των παραγράφων 2 και 3 του παρόντος άρθρου. Κάθε συμβαλλόμενο μέρος διασφαλίζει ότι οι αρχές ή οι φορείς που είναι αρμόδιοι σε θέματα επιβολής τελών ενημερώνουν τους χρήστες εγκαίρως για κάθε πρόταση μεταβολής των τελών, ώστε οι χρήστες να είναι σε θέση να εκφράσουν την άποψή τους και να υποβάλουν τις παρατηρήσεις τους πριν τεθεί σε εφαρμογή η μεταβολή.
 ΑΡΘΡΟ 12
 Ναύλοι επιβατών και κόμιστρα φορτίου
 1.
 Τα συμβαλλόμενα μέρη επιτρέπουν τον ελεύθερο καθορισμό των ναύλων και των κομίστρων από τους αερομεταφορείς των συμβαλλομένων μερών με βάση τον ελεύθερο και θεμιτό ανταγωνισμό.
 2.
 Κάθε συμβαλλόμενο μέρος δύναται να απαιτήσει, κατά τρόπο που δεν εισάγει διακρίσεις, οι αερομεταφορείς αμφότερων των συμβαλλόμενων μερών να κοινοποιούν στις αρμόδιες αρχές, με απλουστευμένο τρόπο και μόνον προς ενημέρωση, τους ναύλους και τα κόμιστρα που προβλέπουν για τις υπηρεσίες που προσφέρουν από το έδαφός του. Η κοινοποίηση αυτή μπορεί να απαιτηθεί από τους αερομεταφορείς το ενωρίτερο κατά την αρχική προσφορά των ναύλων και των κομίστρων.
 3.
 Είναι δυνατή η διεξαγωγή συζητήσεων μεταξύ των αρμόδιων αρχών σε διάφορα θέματα όπως οι απαιτήσεις και οι διαδικασίες κοινοποίησης των ναύλων και των κομίστρων, καθώς και σχετικά με ναύλους και κόμιστρα άδικου και παράλογου χαρακτήρα που εισάγουν διακρίσεις ή επιδοτούνται.
 ΑΡΘΡΟ 13
 Στατιστικά στοιχεία
 1.
 Κάθε συμβαλλόμενο μέρος παρέχει στο άλλο συμβαλλόμενο μέρος, χωρίς την εισαγωγή διακρίσεων, τα διαθέσιμα στατιστικά στοιχεία των αεροπορικών μεταφορών βάσει της παρούσας συμφωνίας, όπως απαιτείται από τη νομοθεσία αμφότερων των συμβαλλομένων μερών, τα οποία είναι ευλόγως δυνατόν να ζητηθούν.
 2.
 Τα συμβαλλόμενα μέρη συνεργάζονται, και στη μεικτή επιτροπή κατά το άρθρο 23 της παρούσας συμφωνίας, για να διευκολύνουν τη μεταξύ τους ανταλλαγή στατιστικών στοιχείων με σκοπό την παρακολούθηση της εξέλιξης των αεροπορικών μεταφορών με βάση την παρούσα συμφωνία.
 ΤΙΤΛΟΣ II
 ΡΥΘΜΙΣΤΙΚΗ ΣΥΝΕΡΓΑΣΙΑ
 ΑΡΘΡΟ 14
 Ασφάλεια πτήσεων
 1.
 Με την επιφύλαξη των μεταβατικών διατάξεων που καθορίζονται στο παράρτημα I της παρούσας συμφωνίας, τα συμβαλλόμενα μέρη μεριμνούν ώστε οι οικείες νομοθετικές, κανονιστικές ή διαδικαστικές διατάξεις να πληρούν τις απαιτήσεις και τα πρότυπα αεροπορικών μεταφορών που καθορίζονται στο παράρτημα ΙΙ τμήμα Β της παρούσας συμφωνίας.
 2.
 Για να διασφαλισθεί η εφαρμογή των διατάξεων του παρόντος άρθρου από τα συμβαλλόμενα μέρη, καθώς και των κανονιστικών απαιτήσεων και των προτύπων που αναφέρονται στην παράγραφο 1 του παρόντος άρθρου, η Αρμενία συμμετέχει στις εργασίες του Ευρωπαϊκού Οργανισμού Ασφάλειας της Αεροπορίας με την ιδιότητα του παρατηρητή από την ημερομηνία έναρξης ισχύος της παρούσας συμφωνίας.
 α)
 Η πορεία συμμόρφωσης της Αρμενίας με τις κανονιστικές απαιτήσεις και τα πρότυπα αεροπορικών μεταφορών που καθορίζονται στο παράρτημα ΙΙ τμήμα Β της παρούσας συμφωνίας υπόκειται σε συνεχή παρακολούθηση και περιοδικές αξιολογήσεις, τις οποίες διενεργεί η Ευρωπαϊκή Ένωση σε συνεργασία με την Αρμενία.
 β)
 Όταν η Αρμενία κρίνει ότι έχει συμμορφωθεί με τις κανονιστικές απαιτήσεις και τα πρότυπα αεροπορικών μεταφορών που καθορίζονται στο παράρτημα ΙΙ τμήμα Β της παρούσας συμφωνίας, ενημερώνει την Ευρωπαϊκή Ένωση ότι χρειάζεται διεξαγωγή


text:
αξιολόγησης.
 γ)
 Όταν η Αρμενία συμμορφωθεί με τις κανονιστικές απαιτήσεις και τα πρότυπα αεροπορικών μεταφορών που καθορίζονται στο παράρτημα ΙΙ τμήμα Β της παρούσας συμφωνίας, η μεικτή επιτροπή που συστήνεται βάσει του άρθρου 23 της παρούσας συμφωνίας προσδιορίζει το ακριβές καθεστώς και τους όρους συμμετοχής της Αρμενίας στον Ευρωπαϊκό Οργανισμό Ασφάλειας της Αεροπορίας πέραν της προαναφερόμενης ιδιότητάς της ως παρατηρητή.
 3.
 Τα συμβαλλόμενα μέρη μεριμνούν ώστε αεροσκάφη νηολογημένα σε συμβαλλόμενο μέρος, για τα οποία υπάρχουν υπόνοιες ότι δεν πληρούν τα διεθνή πρότυπα ασφάλειας πτήσεων που έχουν καθιερωθεί σύμφωνα με τη Σύμβαση και προσγειώνονται σε αερολιμένες ευρισκόμενους στο έδαφος του άλλου συμβαλλόμενου μέρους, ανοικτούς στη διεθνή αεροπορική κυκλοφορία, να υποβάλλονται σε επιθεώρηση διαδρόμου από τις αρμόδιες αρχές του εν λόγω άλλου συμβαλλόμενου μέρους, όπως επίσης και σε επιθεώρηση του εσωτερικού και του εξωτερικού τους, για να ελεγχθεί η εγκυρότητα των εγγράφων των αεροσκαφών και των πληρωμάτων, καθώς και η εμφανής κατάσταση του αεροσκαφών και του εξοπλισμού τους.
 4.
 Οι αρμόδιες αρχές συμβαλλόμενου μέρους δύνανται να ζητήσουν διαβουλεύσεις ανά πάσα στιγμή σχετικά με τα πρότυπα ασφαλείας πτήσεων που τηρεί το άλλο συμβαλλόμενο μέρος.
 5.
 Οι αρμόδιες αρχές συμβαλλόμενου μέρους λαμβάνουν όλα τα ενδεδειγμένα και άμεσα μέτρα όποτε διαπιστώνουν ότι:
 α)
 αεροσκάφος, προϊόν ή λειτουργία ενδέχεται να μην πληροί τα ελάχιστα πρότυπα που έχουν καθιερωθεί σύμφωνα με τη Σύμβαση ή τις κανονιστικές απαιτήσεις και τα πρότυπα αεροπορικών μεταφορών που προσδιορίζονται στο παράρτημα ΙΙ τμήμα Β της παρούσας συμφωνίας, όποιο από τα δύο ισχύει·
 β)
 υπάρχουν σοβαρές υπόνοιες ότι αεροσκάφος, προϊόν ή λειτουργία αεροσκάφους δεν πληροί τα ελάχιστα πρότυπα που έχουν καθιερωθεί σύμφωνα με τη Σύμβαση ή τις κανονιστικές απαιτήσεις και τα πρότυπα αεροπορικών μεταφορών που προσδιορίζονται στο παράρτημα ΙΙ τμήμα Β της παρούσας συμφωνίας, όποιο από τα δύο ισχύει ή·
 γ)
 υπάρχουν σοβαρές υπόνοιες για μη αποτελεσματική τήρηση και διαχείριση των ελάχιστων προτύπων που έχουν καθιερωθεί σύμφωνα με τη Σύμβαση ή των κανονιστικών απαιτήσεων και των προτύπων που προσδιορίζονται στο παράρτημα ΙΙ τμήμα Β της παρούσας συμφωνίας, όποιο από τα δύο ισχύει.
 6.
 Όταν συμβαλλόμενο μέρος λαμβάνει μέτρα με βάση την παράγραφο 5 του παρόντος άρθρου, ενημερώνει εγκαίρως το άλλο συμβαλλόμενο μέρος αιτιολογώντας τις ενέργειές του.
 7.
 Κάθε μέτρο που λαμβάνει συμβαλλόμενο μέρος σύμφωνα με την παράγραφο 5 του παρόντος άρθρου τερματίζεται μόλις η αιτία για τη λήψη του εν λόγω μέτρου παύσει να υφίσταται.
 ΑΡΘΡΟ 15
 Αεροπορική ασφάλεια
 1.
 Με την επιφύλαξη των μεταβατικών διατάξεων του παραρτήματος I της παρούσας συμφωνίας, τα συμβαλλόμενα μέρη μεριμνούν ώστε οι οικείες εφαρμοστέες νομοθετικές, κανονιστικές και διαδικαστικές διατάξεις να πληρούν τις κανονιστικές απαιτήσεις και τα πρότυπα αεροπορικής ασφάλειας που προσδιορίζονται στο παράρτημα ΙΙ τμήμα Γ της παρούσας συμφωνίας.
 2.
 Η Αρμενία δύναται να υποβληθεί σε επιθεώρηση της Ευρωπαϊκής Επιτροπής σύμφωνα με τη σχετική νομοθεσία της Ευρωπαϊκής Ένωσης για την αεροπορική ασφάλεια, όπως προβλέπεται στο παράρτημα ΙΙ τμήμα Γ της παρούσας συμφωνίας. Τα συμβαλλόμενα μέρη καθορίζουν τον αναγκαίο μηχανισμό ανταλλαγής πληροφοριών σχετικά με τα αποτελέσματα των εν λόγω επιθεωρήσεων αεροπορικής ασφάλειας.
 3.
 Καθόσον η εγγύηση της ασφάλειας των αεροσκαφών πολιτικής αεροπορίας, των επιβατών και των πληρωμάτων τους


text:
αποτελεί θεμελιώδη προϋπόθεση για τη λειτουργία των υπηρεσιών διεθνών αεροπορικών μεταφορών, τα συμβαλλόμενα μέρη αλληλοεπαναβεβαιώνουν τις υποχρεώσεις τους να μεριμνούν για την ασφάλεια της πολιτικής αεροπορίας από έκνομες ενέργειες, και ιδίως τις υποχρεώσεις τους με βάση τη Σύμβαση, τη σύμβαση περί παραβάσεων και ορισμένων άλλων πράξεων που διαπράττονται επί αεροσκαφών, η οποία υπεγράφη στο Τόκιο στις 14 Σεπτεμβρίου 1963, τη σύμβαση για την καταστολή της παράνομης κατάληψης αεροσκαφών που υπογράφηκε στη Χάγη στις 16 Δεκεμβρίου 1970, τη σύμβαση για την καταστολή παρανόμων πράξεων κατά της ασφάλειας της πολιτικής αεροπορίας που υπογράφηκε στο Μόντρεαλ στις 23 Σεπτεμβρίου 1971 και το πρωτόκολλο για την καταστολή παράνομων πράξεων βίας σε αερολιμένες που εξυπηρετούν τη διεθνή πολιτική αεροπορία που υπογράφηκε στο Μόντρεαλ στις 24 Φεβρουαρίου 1988 και τη σύμβαση για τη σήμανση πλαστικών εκρηκτικών με σκοπό τον εντοπισμό τους, που υπογράφηκε στο Μόντρεαλ την 1η Μαρτίου 1991, εφόσον αμφότερα τα συμβαλλόμενα μέρη έχουν προσχωρήσει στις συμβάσεις αυτές, όπως και όλες τις άλλες συμβάσεις και πρωτόκολλα που σχετίζονται με την ασφάλεια της πολιτικής αεροπορίας, των οποίων αμφότερα είναι συμβαλλόμενα μέρη.
 4.
 Τα συμβαλλόμενα μέρη παρέχουν, κατόπιν αιτήματος, όλη την αναγκαία αμοιβαία συνδρομή για την πρόληψη ενεργειών παράνομης κατάληψης (αεροπειρατείας) αεροσκαφών της πολιτικής αεροπορίας και άλλων παράνομων ενεργειών κατά της ασφάλειας των εν λόγω αεροσκαφών, των επιβατών και των πληρωμάτων τους και των αερολιμένων και των αεροναυτιλιακών διευκολύνσεων, καθώς και για την πρόληψη κάθε άλλης απειλής κατά της ασφάλειας της πολιτικής αεροπορίας.
 5.
 Εφόσον δεν προβλέπεται στις κανονιστικές απαιτήσεις και τα πρότυπα αεροπορικής ασφάλειας που προσδιορίζονται στο παράρτημα ΙΙ τμήμα Γ της παρούσας συμφωνίας, τα συμβαλλόμενα μέρη ενεργούν, στις αμοιβαίες σχέσεις τους, σύμφωνα με τα πρότυπα ασφάλειας της διεθνούς αεροπορίας και τις ενδεδειγμένες συνιστώμενες πρακτικές του ΔΟΠΑ. Αμφότερα τα συμβαλλόμενα μέρη απαιτούν από τους φορείς εκμετάλλευσης των αεροσκαφών του νηολογίου τους, από τους φορείς εκμετάλλευσης αεροσκαφών που έχουν τον κύριο τόπο της επιχειρηματικής τους δραστηριότητας ή τη μόνιμη έδρα τους στο έδαφός τους, καθώς και από τους φορείς εκμετάλλευσης αερολιμένων στο έδαφός τους, να ενεργούν σύμφωνα με τις εν λόγω διατάξεις αεροπορικής ασφάλειας.
 6.
 Κάθε συμβαλλόμενο μέρος εξασφαλίζει ότι λαμβάνονται στο έδαφός τους αποτελεσματικά μέτρα για την προστασία της πολιτικής αεροπορίας από έκνομες ενέργειες, στα οποία συμπεριλαμβάνονται, όχι όμως αποκλειστικά, ο έλεγχος ασφάλειας επιβατών και των χειραποσκευών τους, ο έλεγχος ασφάλειας παραδιδόμενων αποσκευών, ο έλεγχος ασφαλείας προσώπων άλλων πλην των επιβατών μεταξύ των οποίων είναι τα πληρώματα και τα είδη που μεταφέρουν, ο έλεγχος ασφαλείας φορτίου, ταχυδρομείου, προμηθειών πτήσης και αερολιμένα και ο έλεγχος πρόσβασης στον ελεγχόμενο χώρο αερολιμένα και στην αυστηρά ελεγχόμενη περιοχή ασφαλείας αερολιμένα. Τα εν λόγω μέτρα προσαρμόζονται σε περίπτωση αύξησης της απειλής κατά της αεροπορικής ασφάλειας. Κάθε συμβαλλόμενο μέρος συμφωνεί ότι ενδέχεται να απαιτηθεί από τους αερομεταφορείς του να τηρούν τις διατάξεις ασφαλείας από έκνομες ενέργειες που αναφέρονται στις παραγράφους 1 και 5 του παρόντος άρθρου και άλλες διατάξεις αεροπορικής ασφάλειας που απαιτεί το άλλο συμβαλλόμενο μέρος για την είσοδο, την αναχώρηση ή την παραμονή στο έδαφος αυτού του άλλου συμβαλλόμενου μέρους.
 7.
 Με πλήρη και αμοιβαίο σεβασμό της εθνικής κυριαρχίας κάθε


text:
συμβαλλομένου μέρους, συμβαλλόμενο μέρος δύναται να λάβει μέτρα αεροπορικής ασφάλειας για την είσοδο στο έδαφός του, καθώς και μέτρα έκτακτης ανάγκης, για να αντιμετωπίσει συγκεκριμένη απειλή, και τα κοινοποιεί αμέσως στο άλλο συμβαλλόμενο μέρος. Κάθε συμβαλλόμενο μέρος εξετάζει καλόπιστα κάθε αίτημα του άλλου συμβαλλόμενου μέρους για τη λήψη συγκεκριμένων μέτρων αεροπορικής ασφάλειας και το πρώτο συμβαλλόμενο μέρος λαμβάνει υπόψη τα μέτρα αεροπορικής ασφαλείας που εφαρμόζει ήδη το άλλο συμβαλλόμενο μέρος και τις σχετικές απόψεις του άλλου συμβαλλομένου μέρους. Ωστόσο, κάθε συμβαλλόμενο μέρος αναγνωρίζει, ότι καμία διάταξη του παρόντος άρθρου δεν περιορίζει τη δυνατότητα συμβαλλομένου μέρους να αρνηθεί την είσοδο οποιασδήποτε πτήσης ή πτήσεων στο έδαφός του, εφόσον κρίνει ότι απειλείται η ασφάλειά του. Εξαιρέσει της περίπτωσης που ευλόγως πρόκειται για κατάσταση έκτακτης ανάγκης, κάθε συμβαλλόμενο μέρος ενημερώνει εκ των προτέρων το άλλο συμβαλλόμενο μέρος για τα συγκεκριμένα μέτρα ασφάλειας που προτίθεται να καθιερώσει, τα οποία ενδέχεται να έχουν σημαντικές οικονομικές ή επιχειρησιακές επιπτώσεις στις υπηρεσίες αεροπορικών μεταφορών που προβλέπονται με βάση την παρούσα συμφωνία. Οποιοδήποτε συμβαλλόμενο μέρος δύναται να ζητήσει τη σύγκληση της μεικτής επιτροπής για να συζητηθούν τέτοια μέτρα αεροπορικής ασφάλειας, όπως προβλέπεται στο άρθρο 23 της παρούσας συμφωνίας.
 8.
 Σε περίπτωση περιστατικού ή απειλής παράνομης κατάληψης αεροσκάφους της πολιτικής αεροπορίας ή άλλων έκνομων ενεργειών κατά της ασφάλειας αεροσκάφους, των επιβατών και του πληρώματός του, αερολιμένων ή αεροναυτιλιακών διευκολύνσεων, τα συμβαλλόμενα μέρη αλληλοβοηθούνται διευκολύνοντας την επικοινωνία και άλλα κατάλληλα μέτρα με σκοπό να τερματισθεί γρήγορα και με ασφάλεια το περιστατικό ή η απειλή.
 9.
 Κάθε συμβαλλόμενο μέρος λαμβάνει όλα τα μέτρα που κρίνει εφικτά για να διασφαλίσει ότι αεροσκάφος, το οποίο έχει υποστεί παράνομη κατάληψη ή άλλη έκνομη ενέργεια και βρίσκεται στο έδαφός του, παραμένει στο έδαφος, εκτός εάν η αναχώρησή του επιβάλλεται από το υπέρτατο καθήκον προστασίας της ανθρώπινης ζωής. Όποτε είναι εφικτό, τα εν λόγω μέτρα λαμβάνονται κατόπιν αμοιβαίων διαβουλεύσεων.
 10.
 Όταν συμβαλλόμενο μέρος έχει βάσιμους λόγους να πιστεύει ότι το άλλο συμβαλλόμενο μέρος έχει αποκλίνει από τις διατάξεις αεροπορικής ασφάλειας του παρόντος άρθρου, δύναται να ζητήσει την άμεση διεξαγωγή διαβουλεύσεων με το άλλο συμβαλλόμενο μέρος. Οι εν λόγω διαβουλεύσεις πραγματοποιούνται εντός τριάντα (30) ημερών από την παραλαβή του αιτήματος.
 11.
 Με την επιφύλαξη του άρθρου 5 της παρούσας συμφωνίας, η μη επίτευξη ικανοποιητικής συμφωνίας εντός τριάντα (30) ημερών από την ημερομηνία υποβολής τέτοιου αιτήματος ή μετά από συμφωνηθέν μεγαλύτερο διάστημα, συνιστά λόγο για άρνηση, ανάκληση, περιορισμό ή επιβολή όρων στην άδεια λειτουργίας ενός ή περισσοτέρων αερομεταφορέων του εν λόγω άλλου συμβαλλομένου μέρους.
 12.
 Όταν απαιτείται λόγω άμεσης και έκτακτης απειλής, συμβαλλόμενο μέρος δύναται να λάβει αμέσως προσωρινά μέτρα.
 13.
 Μέτρα που έχουν ληφθεί σύμφωνα με την παράγραφο 11 του παρόντος άρθρου παύουν μόλις το άλλο συμβαλλόμενο μέρος συμμορφωθεί προς όλες τις διατάξεις του παρόντος άρθρου.
 ΑΡΘΡΟ 16
 Διαχείριση της εναέριας κυκλοφορίας
 1.
 Με την επιφύλαξη των μεταβατικών διατάξεων που καθορίζονται στο παράρτημα I της παρούσας συμφωνίας, τα συμβαλλόμενα μέρη μεριμνούν ώστε οι οικείες νομοθετικές, κανονιστικές ή διαδικαστικές διατάξεις να πληρούν τις ρυθμιστικές απαιτήσεις και τα πρότυπα αεροπορικών μεταφορών που προσδιορίζονται στο παράρτημα ΙΙ μέρος Δ της


text:
παρούσας συμφωνίας και, σε τομείς που δεν καλύπτονται από το κανονιστικό πλαίσιο της ΕΕ, τουλάχιστον τα σχετικά πρότυπα και τις συνιστώμενες πρακτικές του ΔΟΠΑ υπό τους όρους που καθορίζονται κατωτέρω.
 2.
 Τα συμβαλλόμενα μέρη συνεργάζονται στο πεδίο της διαχείρισης της εναέριας κυκλοφορίας προκειμένου να επεκταθεί ο Ενιαίος Ευρωπαϊκός Ουρανός στην Αρμενία, ώστε να ενισχυθούν τα εφαρμοζόμενα πρότυπα ασφάλειας πτήσεων και η συνολική αποδοτικότητα των γενικών λειτουργιών της εναέριας κυκλοφορίας στην Ευρώπη, για να βελτιωθούν οι ικανότητες ελέγχου της εναέριας κυκλοφορίας, να μειωθούν οι καθυστερήσεις και να αυξηθεί η ενεργειακή απόδοση. Προς τον σκοπό αυτό, η Αρμενία συμμετέχει με την ιδιότητα του παρατηρητή στην επιτροπή Ενιαίου Ουρανού και σε άλλα όργανα που αφορούν τον Ενιαίο Ευρωπαϊκό Ουρανό από την ημερομηνία έναρξης ισχύος της παρούσας συμφωνίας. Η μεικτή επιτροπή είναι αρμόδια για την παρακολούθηση και τη διευκόλυνση της συνεργασίας στο πεδίο της διαχείρισης της εναέριας κυκλοφορίας.
 3.
 Για να διευκολυνθεί η εφαρμογή της νομοθεσίας για τον Ενιαίο Ευρωπαϊκό Ουρανό στο έδαφός τους:
 α)
 η Αρμενία λαμβάνει τα αναγκαία μέτρα για να προσαρμόσει τις οικείες υπηρεσίες αεροναυτιλίας και τις οικείες θεσμικές και εποπτικές δομές διαχείρισης της εναέριας κυκλοφορίας, ώστε να συμμορφωθεί με τις απαιτήσεις για τον Ενιαίο Ευρωπαϊκό Ουρανό·
 β)
 η Αρμενία προβαίνει ιδίως στη σύσταση σχετικού εθνικού εποπτικού φορέα, ο οποίος τουλάχιστον από άποψη λειτουργίας είναι ανεξάρτητος από τον/τους πάροχο/-ους υπηρεσιών αεροναυτιλίας·
 γ)
 η Ευρωπαϊκή Ένωση συνδέει την Αρμενία με σχετικές επιχειρησιακές πρωτοβουλίες στο πεδίο των υπηρεσιών αεροναυτιλίας, εναερίου χώρου και διαλειτουργικότητας που απορρέουν από τον Ενιαίο Ευρωπαϊκό Ουρανό, ιδίως με:
 i)
 εξέταση της δυνατότητας συνεργασίας σε υπάρχον λειτουργικό τμήμα του εναερίου χώρου ή τη σύνδεσή της με αυτό ή δημιουργίας νέου·
 ii)
 συμμετοχή της στις λειτουργίες δικτύου του Ενιαίου Ευρωπαϊκού Ουρανού·
 iii)
 ευθυγράμμιση με τα σχέδια εγκατάστασης του SESAR·
 iv)
 αύξηση της διαλειτουργικότητας· και
 δ)
 η Αρμενία λαμβάνει τα αναγκαία μέτρα για την εφαρμογή του συστήματος επιδόσεων της ΕΕ με στόχο τη βελτιστοποίηση της συνολικής απόδοσης των πτήσεων, τη μείωση του κόστους και την αύξηση της ασφάλειας και της χωρητικότητας των υπαρχόντων συστημάτων.
 ΑΡΘΡΟ 17
 Περιβάλλον
 1.
 Με την επιφύλαξη των μεταβατικών διατάξεων που καθορίζονται στο παράρτημα I της παρούσας συμφωνίας, τα συμβαλλόμενα μέρη μεριμνούν ώστε οι οικείες νομοθετικές, κανονιστικές ή διαδικαστικές διατάξεις να πληρούν τις ρυθμιστικές απαιτήσεις και τα πρότυπα αεροπορικών μεταφορών που καθορίζονται στο παράρτημα ΙΙ τμήμα Ε της παρούσας συμφωνίας.
 2.
 Τα συμβαλλόμενα μέρη υποστηρίζουν την ανάγκη προστασίας του περιβάλλοντος προωθώντας τη βιώσιμη ανάπτυξη της πολιτικής αεροπορίας. Τα συμβαλλόμενα μέρη προτίθενται να συνεργάζονται για τον προσδιορισμό θεμάτων που συνδέονται με τις επιπτώσεις της αεροπορίας στο περιβάλλον.
 3.
 Τα συμβαλλόμενα μέρη αναγνωρίζουν ότι είναι σημαντικό να συνεργάζονται, να μελετούν και να μειώνουν στο μέγιστο δυνατόν τις συνέπειες της αεροπορίας στο περιβάλλον σύμφωνα με τους στόχους της παρούσας συμφωνίας
 4.
 Τα συμβαλλόμενα μέρη αναγνωρίζουν τη σημασία της καταπολέμησης της κλιματικής αλλαγής και, κατά συνέπεια, της αντιμετώπισης των εκπομπών αερίων του θερμοκηπίου που προέρχονται από τις αεροπορικές μεταφορές, τόσο σε εθνικό όσο και σε διεθνές επίπεδο. Συμφωνούν να εντείνουν τη συνεργασία τους στα θέματα αυτά, μέσω επίσης σχετικών πολυμερών συμφωνιών, και


text:
ιδίως με την εφαρμογή παγκόσμιων αγορακεντρικών μέτρων, όπως αυτά εγκρίθηκαν στην 39η Συνέλευση του ΔΟΠΑ, και με τη χρήση του μηχανισμού βιώσιμης ανάπτυξης που καθιερώθηκε με το άρθρο 6 παράγραφος 4 της συμφωνίας του Παρισιού με βάση τη σύμβαση-πλαίσιο των Ηνωμένων Εθνών για την κλιματική αλλαγή με σκοπό την ανάπτυξη ολοκληρωμένων παγκόσμιων αγορακεντρικών μέτρων για τη μείωση των εκπομπών αερίων του θερμοκηπίου στον τομέα της πολιτικής αεροπορίας και κάθε άλλη πτυχή προβλεπόμενη στο εν λόγω άρθρο 6 που ενδιαφέρει ιδιαίτερα για τις εκπομπές από τις διεθνείς αεροπορικές μεταφορές.
 5.
 Τα συμβαλλόμενα μέρη δεσμεύονται να ανταλλάσσουν πληροφορίες και να καθιερώσουν τακτική απευθείας επικοινωνία και διάλογο μεταξύ εμπειρογνωμόνων για να ενισχύσουν τη συνεργασία στην αντιμετώπιση των περιβαλλοντικών επιπτώσεων της αεροπορίας σε θέματα μεταξύ άλλων:
 α)
 έρευνας καις ανάπτυξης αεροπορικής τεχνολογίας φιλικής προς το περιβάλλον,
 β)
 καινοτομίας στη διαχείριση της εναέριας κυκλοφορίας για να μειωθούν οι περιβαλλοντικές επιπτώσεις της αεροπορίας,
 γ)
 έρευνας και ανάπτυξης βιώσιμων εναλλακτικών αεροπορικών καυσίμων,
 δ)
 ανταλλαγής απόψεων σε θέματα που συνδέονται με τις συνέπειες των αεροπορικών μεταφορών στο περιβάλλον και με τη μείωση των εκπομπών των αεροπορικών μεταφορών που έχουν επίπτωση στο κλίμα και
 ε)
 μετριασμού και παρακολούθησης του θορύβου, για να μειωθούν οι επιπτώσεις των αεροπορικών μεταφορών στο περιβάλλον.
 6.
 Τα συμβαλλόμενα μέρη αναλαμβάνουν επίσης, σύμφωνα πάντοτε με τα πολυμερή περιβαλλοντικά δικαιώματα και υποχρεώσεις τους, να εντείνουν αποτελεσματικά ιδίως την οικονομική και τεχνολογική συνεργασία τους όσον αφορά μέτρα με στόχο την αντιμετώπιση των εκπομπών αερίων του θερμοκηπίου από τις διεθνείς αεροπορικές μεταφορές.
 7.
 Τα συμβαλλόμενα μέρη αναγνωρίζουν την ανάγκη να λαμβάνουν κατάλληλα μέτρα για να αποτρέπουν ή να αντιμετωπίζουν τις συνέπειες των αεροπορικών μεταφορών στο περιβάλλον, υπό τον όρο ότι τα μέτρα αυτά συνάδουν πλήρως με τα δικαιώματα και τις υποχρεώσεις που υπέχουν βάσει του διεθνούς δικαίου.
 ΑΡΘΡΟ 18
 Ευθύνη αερομεταφορέα
 Τα συμβαλλόμενα μέρη επαναβεβαιώνουν τις υποχρεώσεις τους με βάση τη Σύμβαση για την Ενοποίηση Ορισμένων Κανόνων στις Διεθνείς Αεροπορικές Μεταφορές, η οποία έγινε στο Μόντρεαλ στις 28 Μαΐου 1999 (η Σύμβαση του Μόντρεαλ).
 ΑΡΘΡΟ 19
 Προστασία των καταναλωτών
 Με την επιφύλαξη των μεταβατικών διατάξεων που καθορίζονται στο παράρτημα I της παρούσας συμφωνίας, τα συμβαλλόμενα μέρη μεριμνούν ώστε οι οικείες νομοθετικές, κανονιστικές ή διαδικαστικές διατάξεις να πληρούν τις ρυθμιστικές απαιτήσεις και τα πρότυπα αεροπορικών μεταφορών που καθορίζονται στο παράρτημα ΙΙ τμήμα ΣΤ της παρούσας συμφωνίας.
 ΑΡΘΡΟ 20
 Ηλεκτρονικά συστήματα κράτησης θέσεων
 1.
 Με την επιφύλαξη των μεταβατικών διατάξεων που καθορίζονται στο παράρτημα I της παρούσας συμφωνίας, τα συμβαλλόμενα μέρη μεριμνούν ώστε οι οικείες νομοθετικές, κανονιστικές διαδικαστικές διατάξεις να πληρούν τις απαιτήσεις και τα πρότυπα αεροπορικών μεταφορών που καθορίζονται στο παράρτημα ΙΙ τμήμα Α της παρούσας συμφωνίας.
 2.
 Οι πωλητές ηλεκτρονικών συστημάτων κράτησης θέσεων (ΗΣΚ) που δραστηριοποιούνται στο έδαφος συμβαλλομένου μέρους έχουν το δικαίωμα να εγκαθιστούν, να διατηρούν και να διαθέτουν ελεύθερα τα οικεία ΗΣΚ σε πρακτορεία ή εταιρείες ταξιδίων, η κύρια επιχειρηματική δραστηριότητα των οποίων είναι η διανομή προϊόντων σχετιζόμενων με ταξίδια στο έδαφος του άλλου συμβαλλομένου μέρους, υπό τον όρο ότι το ΗΣΚ πληροί κάθε σχετική ρυθμιστική απαίτηση του άλλου συμβαλλομένου μέρους.
 3.
 Τα συμβαλλόμενα μέρη καταργούν


text:
τυχόν υπάρχουσα απαίτηση που θα μπορούσε να περιορίσει την ελεύθερη πρόσβαση του ΗΣΚ ενός συμβαλλομένου μέρους στην αγορά του άλλου συμβαλλομένου μέρους ή να περιορίσει με άλλον τρόπο τον ανταγωνισμό. Τα συμβαλλόμενα μέρη απέχουν από την υιοθέτηση τέτοιων απαιτήσεων στο μέλλον.
 4.
 Κανένα συμβαλλόμενο μέρος δεν επιβάλλει στο έδαφός του, ούτε επιτρέπει να επιβληθούν, στους πωλητές ΗΣΚ του άλλου συμβαλλομένου μέρους απαιτήσεις απεικόνισης των ΗΣΚ διαφορετικές από εκείνες που επιβάλλονται στους οικείους πωλητές ΗΣΚ ή σε άλλον πωλητή ΗΣΚ στην αγορά του. Κανένα συμβαλλόμενο μέρος δεν απαγορεύει τη σύναψη συμφωνιών μεταξύ πωλητών ΗΣΚ, των οικείων παρόχων και των συνδρομητών τους με αντικείμενο την ανταλλαγή πληροφοριών για ταξιδιωτικές υπηρεσίες οι οποίες διευκολύνουν την απεικόνιση αναλυτικών και αμερόληπτων πληροφοριών προς τους καταναλωτές ή την εκπλήρωση ρυθμιστικών απαιτήσεων με ουδέτερη απεικόνιση.
 5.
 Οι ιδιοκτήτες και οι φορείς εκμετάλλευσης ΗΣΚ του ενός συμβαλλομένου μέρους που πληρούν τις σχετικές ρυθμιστικές απαιτήσεις του άλλου συμβαλλομένου μέρους, εάν υπάρχουν, έχουν την ίδια δυνατότητα να είναι κύριοι ΗΣΚ στο έδαφος του άλλου συμβαλλομένου μέρους όπως οι ιδιοκτήτες και οι φορείς εκμετάλλευσης οποιουδήποτε άλλου ΗΣΚ που δραστηριοποιούνται στην αγορά του εν λόγω συμβαλλομένου μέρους.
 ΑΡΘΡΟ 21
 Εργασιακά θέματα
 1.
 Με την επιφύλαξη των μεταβατικών διατάξεων που καθορίζονται στο παράρτημα I της παρούσας συμφωνίας, τα συμβαλλόμενα μέρη μεριμνούν ώστε οι οικείες νομοθετικές, κανονιστικές ή διαδικαστικές διατάξεις να πληρούν τις ρυθμιστικές απαιτήσεις και τα πρότυπα αεροπορικών μεταφορών που καθορίζονται στο τμήμα Ζ του παραρτήματος IΙ της παρούσας συμφωνίας.
 2.
 Τα συμβαλλόμενα μέρη αναγνωρίζουν ότι είναι σημαντικό να εξετάζονται τα αποτελέσματα της παρούσας συμφωνίας στην εργασία, την απασχόληση και τις συνθήκες εργασίας. Τα συμβαλλόμενα μέρη συνεργάζονται σε εργασιακά θέματα που εμπίπτουν στο πεδίο εφαρμογής της παρούσας συμφωνίας, μεταξύ άλλων σε θέματα που αφορούν τις επιπτώσεις στην απασχόληση, τα θεμελιώδη δικαιώματα στην εργασία, τις συνθήκες εργασίας, την κοινωνική προστασία και τον κοινωνικό διάλογο.
 3.
 Τα συμβαλλόμενα μέρη προωθούν μέσω των οικείων νομοθετικών και κανονιστικών διατάξεων και πρακτικών υψηλά επίπεδα εργασιακής και κοινωνικής προστασίας στον τομέα της πολιτικής αεροπορίας.
 4.
 Τα συμβαλλόμενα μέρη αναγνωρίζουν τη σημασία των οφελών που προκύπτουν όταν τα σημαντικά οικονομικά κέρδη από ανοιχτές και ανταγωνιστικές αγορές συνδυάζονται με υψηλά πρότυπα εργασίας για τους εργαζομένους. Τα συμβαλλόμενα μέρη εφαρμόζουν την παρούσα συμφωνία κατά τρόπο που ευνοεί την καθιέρωση υψηλών εργασιακών προτύπων, ανεξαρτήτως της κυριότητας ή του είδους των οικείων αερομεταφορέων, και διασφαλίζουν ότι τα δικαιώματα και οι αρχές που περιέχουν οι οικείες νομοθεσίες δεν διακυβεύονται αλλά εφαρμόζονται αποτελεσματικά.
 5.
 Τα συμβαλλόμενα μέρη δεσμεύονται να προωθούν και να θέτουν αποτελεσματικά σε εφαρμογή στη νομοθεσία και στις πρακτικές τους τα διεθνώς αναγνωρισμένα θεμελιώδη εργασιακά πρότυπα, όπως αυτά καθορίζονται στις θεμελιώδεις συμβάσεις της Διεθνούς Οργάνωσης Εργασίας (ΔΟΕ) που έχουν κυρώσει η Αρμενία και τα κράτη μέλη της ΕΕ.
 6.
 Τα συμβαλλόμενα μέρη δεσμεύονται να προωθούν επίσης άλλα διεθνώς αναγνωρισμένα πρότυπα και συμφωνίες σε κοινωνικά και εργασιακά θέματα που συνδέονται με τον τομέα της πολιτικής αεροπορίας και την αποτελεσματική εφαρμογή και επιβολή τους στην εθνική τους νομοθεσία
 7.
 Οποιοδήποτε συμβαλλόμενο μέρος μπορεί να ζητήσει σύγκληση της μεικτής επιτροπής για να εξετασθούν θέματα συνδεόμενα με την


text:
απασχόληση που κρίνει σημαντικά.
 ΤΙΤΛΟΣ III
 ΘΕΣΜΙΚΕΣ ΔΙΑΤΑΞΕΙΣ
 ΑΡΘΡΟ 22
 Ερμηνεία και εκτέλεση
 1.
 Τα συμβαλλόμενα μέρη λαμβάνουν όλα τα κατάλληλα μέτρα, γενικής ή ειδικής φύσεως, με σκοπό να διασφαλίσουν την εκπλήρωση των υποχρεώσεων που απορρέουν από την παρούσα συμφωνία και απέχουν από τη λήψη κάθε μέτρου που μπορεί να διακυβεύσει την επίτευξη των στόχων της παρούσας συμφωνίας.
 2.
 Κάθε συμβαλλόμενο μέρος είναι υπεύθυνο για την ορθή εφαρμογή της παρούσας συμφωνίας στο έδαφός του.
 3.
 Κάθε συμβαλλόμενο μέρος παρέχει στο άλλο συμβαλλόμενο μέρος όλες τις πληροφορίες και τη συνδρομή που απαιτούνται, με την επιφύλαξη των εφαρμοστέων νομοθετικών και κανονιστικών διατάξεων του αντίστοιχου συμβαλλομένου μέρους, σε περίπτωση διερευνήσεων που διεξάγει το άλλο συμβαλλόμενο μέρος για ενδεχόμενες παραβιάσεις σύμφωνα με τις αρμοδιότητες που προβλέπονται στην παρούσα συμφωνία.
 4.
 Όποτε τα συμβαλλόμενα μέρη ενεργούν με βάση τις εξουσίες που τους παρέχει η παρούσα συμφωνία σε θέματα ενδιαφέροντος του άλλου συμβαλλομένου μέρους τα οποία αφορούν τις αρχές ή τις επιχειρήσεις του άλλου συμβαλλόμενου μέρους, οι αρμόδιες αρχές του άλλου συμβαλλόμενου μέρους ενημερώνονται πλήρως και έχουν τη δυνατότητα να υποβάλουν παρατηρήσεις πριν ληφθεί οριστική απόφαση.
 5.
 Εφόσον οι διατάξεις της παρούσας συμφωνίας και οι διατάξεις των πράξεων που απαριθμούνται στο παράρτημα II της παρούσας συμφωνίας είναι ουσιαστικά ταυτόσημες με τους αντίστοιχους κανόνες των Συνθηκών της ΕΕ και των πράξεων που εκδίδονται δυνάμει των Συνθηκών της ΕΕ, οι διατάξεις αυτές ερμηνεύονται στην εκτέλεση και την ισχύ τους σύμφωνα με τις αποφάσεις του Δικαστηρίου και της Ευρωπαϊκής Επιτροπής.
 ΑΡΘΡΟ 23
 Μεικτή Επιτροπή
 1.
 Συστήνεται μεικτή επιτροπή απαρτιζόμενη από αντιπροσώπους των συμβαλλομένων μερών, η οποία είναι αρμόδια να επιβλέπει τη διαχείριση της παρούσας συμφωνίας και να διασφαλίζει την ορθή εκτέλεσή της. Προς τον σκοπό αυτό, η μεικτή επιτροπή διατυπώνει συστάσεις και λαμβάνει αποφάσεις στις περιπτώσεις που προβλέπονται ρητά στην παρούσα συμφωνία.
 2.
 Η μεικτή επιτροπή λειτουργεί και λαμβάνει αποφάσεις σε συναινετική βάση. Οι αποφάσεις της μεικτής επιτροπής είναι δεσμευτικές για τα συμβαλλόμενα μέρη.
 3.
 Η μεικτή επιτροπή εγκρίνει τον εσωτερικό της κανονισμό.
 4.
 Η μεικτή επιτροπή συνεδριάζει ανάλογα με τις ανάγκες και τουλάχιστον μία φορά ετησίως. Κάθε συμβαλλόμενο μέρος μπορεί να ζητήσει τη σύγκληση της μεικτής επιτροπής.
 5.
 Συμβαλλόμενο μέρος δύναται επίσης να ζητήσει σύγκληση της μεικτής επιτροπής προκειμένου να επιλυθεί θέμα σχετικό με την ερμηνεία ή την εφαρμογή της παρούσας συμφωνίας. Η επιτροπή συγκαλείται το συντομότερο δυνατόν, όχι όμως αργότερα από δύο (2) μήνες, από την ημερομηνία παραλαβής του αιτήματος, εκτός εάν συμφωνήσουν διαφορετικά τα συμβαλλόμενα μέρη.
 6.
 Για την ορθή εκτέλεση της παρούσας συμφωνίας, τα συμβαλλόμενα μέρη ανταλλάσσουν πληροφορίες και, κατόπιν αιτήματος ενός των συμβαλλομένων μερών, πραγματοποιούν διαβουλεύσεις στη μεικτή επιτροπή.
 7.
 Σύμφωνα με τα χορηγούμενα δικαιώματα που καθορίζονται στο άρθρο 3 της παρούσας συμφωνίας, η μεικτή επιτροπή επικυρώνει με απόφαση την αξιολόγηση που πραγματοποιεί η Ευρωπαϊκή Ένωση με αντικείμενο την εκτέλεση και την εφαρμογή των κανονιστικών απαιτήσεων και των προτύπων που προβλέπονται στη νομοθεσία της ΕΕ από την Αρμενία κατά το παράρτημα Ι σημείο 1 της παρούσας συμφωνίας.
 8.
 Σύμφωνα με το άρθρο 6 της παρούσας συμφωνίας, η μεικτή επιτροπή εξετάζει θέματα επενδύσεων σε αερομεταφορείς


text:
των συμβαλλομένων μερών και αλλαγών στον ουσιαστικό έλεγχο των αερομεταφορέων των συμβαλλομένων μερών.
 9.
 Σύμφωνα με το άρθρο 14 (ασφάλεια της αεροπορίας) της παρούσας συμφωνίας, η μεικτή επιτροπή παρακολουθεί επίσης κατά τη μεταβατική περίοδο που περιγράφεται στο παράρτημα Ι της παρούσας συμφωνίας την προοδευτική απόσυρση αεροσκαφών νηολογημένων κατά την ημερομηνία υπογραφής της παρούσας συμφωνίας στη Δημοκρατία της Αρμενίας που χρησιμοποιούν φορείς εκμετάλλευσης υπό τον ρυθμιστικό έλεγχο της Δημοκρατίας της Αρμενίας, για τα οποία δεν έχει εκδοθεί πιστοποιητικό τύπου σύμφωνα με τη νομοθεσία της ΕΕ που προσδιορίζεται στο παράρτημα ΙΙ μέρος Β της παρούσας συμφωνίας, προκειμένου να διασφαλισθεί η προοδευτική απόσυρση αυτών των αεροσκαφών κατά τα συμφωνηθέντα περί απόσυρσης στο παράρτημα Ι παράγραφος 7 της παρούσας συμφωνίας.
 10.
 Η μεικτή επιτροπή αναπτύσσει επίσης συνεργασία, ιδίως με τους ακόλουθους τρόπους οι οποίοι είναι απλώς ενδεικτικοί, με σκοπό:
 α)
 την επανεξέταση των συνθηκών της αγοράς που επηρεάζουν τις υπηρεσίες αεροπορικών μεταφορών βάσει της παρούσας συμφωνίας·
 β)
 τον χειρισμό, με σκοπό την αποτελεσματική επίλυσή τους, θεμάτων επιχειρηματικής δραστηριότητας και θεμάτων που σχετίζονται με τις εμπορικές δυνατότητες κατά το άρθρο 9 της παρούσας συμφωνίας, τα οποία ενδέχεται, μεταξύ άλλων, να παρεμποδίζουν την πρόσβαση στην αγορά και την ομαλή λειτουργία των υπηρεσιών αεροπορικών μεταφορών βάσει της παρούσας συμφωνίας, ως μέσο εξασφάλισης ισότιμων όρων, ρυθμιστικής σύγκλισης και ελαχιστοποίησης των ρυθμιστικών εμποδίων στη λειτουργία των υπηρεσιών αεροπορικών μεταφορών·
 γ)
 την ανταλλαγή πληροφοριών, καθώς και στην παροχή συμβουλών όσον αφορά τη μεταβολή των νομοθετικών και κανονιστικών διατάξεων και πολιτικών των συμβαλλομένων μερών που ενδέχεται να επηρεάσουν τις υπηρεσίες αεροπορικών μεταφορών·
 δ)
 την εξέταση πεδίων που θα μπορούσαν να αναπτυχθούν περαιτέρω στην παρούσα συμφωνία, ιδίως με τη διατύπωση συστάσεων για ενδεχόμενες τροποποιήσεις της ή όρων και διαδικασιών προσχώρησης άλλων χωρών στην παρούσα συμφωνία·
 ε)
 τη συζήτηση θεμάτων γενικού χαρακτήρα που σχετίζονται με τις επενδύσεις, την κυριότητα και τον έλεγχο·
 στ)
 την ανάπτυξη ρυθμιστικής συνεργασίας και αμοιβαίας δέσμευσης για την επίτευξη αμοιβαίας αναγνώρισης και σύγκλισης κανόνων και μέτρων·
 ζ)
 την ενθάρρυνση της διεξαγωγής διαβουλεύσεων, ανάλογα με την περίπτωση, με αντικείμενο θέματα αεροπορικών μεταφορών που χειρίζονται διεθνείς οργανισμοί, στις σχέσεις με τρίτες χώρες και σε πολυμερείς συμφωνίες, προκειμένου να εξετάζεται η σκοπιμότητα υιοθέτησης κοινής προσέγγισης·
 η)
 τη διευκόλυνση της μεταξύ τους ανταλλαγής στατιστικών στοιχείων με σκοπό την παρακολούθηση της εξέλιξης των υπηρεσιών αεροπορικών μεταφορών βάσει της παρούσας συμφωνίας· και
 θ)
 την εξέταση των κοινωνικών επιπτώσεων που επιφέρει η εκτέλεση της παρούσας συμφωνίας και κατάλληλη αντιμετώπιση προβληματισμών που κρίνονται θεμιτοί.
 11.
 Εάν η μεικτή επιτροπή δεν λάβει απόφαση επί του θέματος εντός έξι (6) μηνών από την ημερομηνία υποβολής, τα συμβαλλόμενα μέρη δύνανται να λάβουν κατάλληλα μέτρα διασφάλισης βάσει του άρθρου 25 της παρούσας συμφωνίας.
 12.
 Η παρούσα συμφωνία δεν αποκλείει τη συνεργασία και τις συζητήσεις μεταξύ των αρμοδίων αρχών των συμβαλλομένων μερών εκτός της μεικτής επιτροπής, σε θέματα ασφάλειας πτήσεων, αεροπορικής ασφάλειας, περιβάλλοντος, διαχείρισης της εναέριας κυκλοφορίας, αεροπορικών υποδομών, ανταγωνισμού και προστασίας των καταναλωτών. Τα συμβαλλόμενα μέρη ενημερώνουν τη μεικτή επιτροπή για την έκβαση αυτής της συνεργασίας και των συζητήσεων και συζητήσεων οι οποίες ενδέχεται να έχουν επιπτώσεις στην εκτέλεση της παρούσας


text:
συμφωνίας.
 ΑΡΘΡΟ 24
 Επίλυση διαφορών και διαιτησία
 1.
 Κάθε διαφορά σχετική με την εκτέλεση ή την ερμηνεία της παρούσας συμφωνίας, πλην των θεμάτων που ανακύπτουν δυνάμει του άρθρου 8 της παρούσας συμφωνίας, η οποία δεν διευθετείται με σύγκληση της μεικτής επιτροπής, μπορεί να παραπεμφθεί, κατόπιν αιτήματος συμβαλλομένου μέρους, σε διαιτησία σύμφωνα με τις διαδικασίες που καθορίζονται στο παρόν άρθρο.
 2.
 Το αίτημα διαιτησίας υποβάλλεται εγγράφως στο άλλο συμβαλλόμενο μέρος. Το καταγγέλλον συμβαλλόμενο μέρος προσδιορίζει στο αίτημά του το επίμαχο μέτρο και εξηγεί επαρκώς τους λόγους για τους οποίους το μέτρο δεν είναι συμβιβάσιμο με τις διατάξεις της παρούσας συμφωνίας, ώστε να εκθέσει με σαφήνεια τη νομική βάση της καταγγελίας.
 3.
 Δικαστήριο τριών διαιτητών αναλαμβάνει τη διαιτησία, εκτός εάν τα συμβαλλόμενα μέρη συμφωνήσουν διαφορετικά, το οποίο συγκροτείται ως εξής:
 α)
 εντός είκοσι (20) ημερών από την παραλαβή αιτήματος διαιτησίας, κάθε συμβαλλόμενο μέρος ορίζει έναν διαιτητή. Εντός τριάντα (30) ημερών από τον διορισμό τους, οι δύο διαιτητές ορίζουν από κοινού έναν τρίτο διαιτητή, ο οποίος ενεργεί ως πρόεδρος του διαιτητικού δικαστηρίου·
 β)
 εάν ένα από τα συμβαλλόμενα μέρη δεν ορίσει διαιτητή ή εάν ο τρίτος διαιτητής δεν ορισθεί σύμφωνα με το στοιχείο α) της παρούσας παραγράφου, οποιοδήποτε συμβαλλόμενο μέρος μπορεί να ζητήσει από τον πρόεδρο του Συμβουλίου του ΔΟΠΑ να ορίσει διαιτητή ή διαιτητές εντός προθεσμίας τριάντα (30) ημερών από την παραλαβή του αιτήματος. Εάν ο πρόεδρος του Συμβουλίου του ΔΟΠΑ είναι υπήκοος είτε της Αρμενίας είτε κράτους μέλους της ΕΕ, προβαίνει στον διορισμό ο αρχαιότερος αντιπρόεδρος του εν λόγω Συμβουλίου, ο οποίος δεν αποκλείεται για τον λόγο αυτό.
 4.
 Η ημερομηνία σύστασης του διαιτητικού δικαστηρίου είναι η ημερομηνία κατά την οποία ο τελευταίος από τους τρεις διαιτητές αποδέχθηκε τον διορισμό του σύμφωνα με τις διαδικασίες που έχει ορίσει η μεικτή επιτροπή.
 5.
 Εάν συμβαλλόμενο μέρος το ζητήσει, το διαιτητικό δικαστήριο αποφαίνεται εντός δέκα (10) ημερών από τη σύστασή του επί του θέματος εφόσον κρίνει ότι επείγει.
 6.
 Κατόπιν αιτήματος συμβαλλομένου μέρους, το διαιτητικό δικαστήριο δύναται να διατάξει το άλλο συμβαλλόμενο μέρος να εφαρμόσει προσωρινά διορθωτικά μέτρα, εν αναμονή οριστικής απόφασης του δικαστηρίου.
 7.
 Το δικαστήριο κοινοποιεί στα συμβαλλόμενα μέρη προσωρινή έκθεση η οποία περιλαμβάνει τα πραγματικά περιστατικά, τη δυνατότητα εφαρμογής των σχετικών διατάξεων και το βασικό σκεπτικό των διαπιστώσεων και των συστάσεών του, το αργότερο ενενήντα (90) ημέρες από τη σύστασή του. Εάν ο πρόεδρος του δικαστηρίου κρίνει ότι η προθεσμία αυτή δεν είναι δυνατόν να τηρηθεί, ενημερώνει εγγράφως τα συμβαλλόμενα μέρη για τους λόγους της καθυστέρησης και για την ημερομηνία στην οποία προβλέπεται να παραδώσει την προσωρινή έκθεση. Σε καμία περίπτωση η προσωρινή έκθεση δεν κοινοποιείται σε διάστημα μεγαλύτερο των εκατόν είκοσι (120) ημερών από την ημερομηνία σύστασης του δικαστηρίου.
 8.
 Συμβαλλόμενο μέρος μπορεί να υποβάλει στο δικαστήριο γραπτό αίτημα με αντικείμενο την επανεξέταση συγκεκριμένων πτυχών της προσωρινής έκθεσης εντός δεκατεσσάρων (14) ημερών από την κοινοποίηση της έκθεσης.
 9.
 Σε επείγουσες περιπτώσεις, το δικαστήριο καταβάλλει κάθε προσπάθεια να παραδώσει την προσωρινή έκθεση εντός σαράντα πέντε (45) ημερών, και το αργότερο εντός εξήντα (60) ημερών, από τη σύστασή του. Συμβαλλόμενο μέρος


text:
μπορεί να υποβάλει στο δικαστήριο γραπτό αίτημα με αντικείμενο την επανεξέταση συγκεκριμένων πτυχών της προσωρινής έκθεσης εντός επτά (7) ημερών από την κοινοποίηση της έκθεσης. Το δικαστήριο, αφού εξετάσει τυχόν γραπτές παρατηρήσεις των συμβαλλομένων μερών σχετικά με την προσωρινή έκθεση, δύναται να τροποποιήσει την έκθεσή του και να προβεί σε περαιτέρω εξέταση κάθε άλλου θέματος που κρίνει σκόπιμη. Τα συμπεράσματα της οριστικής απόφασης περιλαμβάνουν ικανοποιητική ανάλυση των επιχειρημάτων που προβλήθηκαν κατά την ενδιάμεση επανεξέταση και απαντούν με σαφήνεια στα ερωτήματα και τις παρατηρήσεις των συμβαλλομένων μερών.
 10.
 Το δικαστήριο κοινοποιεί την οριστική του απόφαση στα συμβαλλόμενα μέρη εντός εκατόν είκοσι (120) ημερών από τη σύστασή του. Εάν ο πρόεδρος του δικαστηρίου κρίνει ότι η εν λόγω προθεσμία δεν είναι δυνατόν να τηρηθεί, ενημερώνει εγγράφως τα συμβαλλόμενα μέρη για τους λόγους της καθυστέρησης και για την ημερομηνία στην οποία προβλέπει να κοινοποιήσει την οριστική του απόφαση. Σε καμία περίπτωση η οριστική απόφαση δεν κοινοποιείται σε διάστημα μεγαλύτερο των εκατόν πενήντα (150) ημερών από την ημερομηνία σύστασης του δικαστηρίου.
 11.
 Σε επείγουσες περιπτώσεις, το δικαστήριο καταβάλλει προσπάθεια να κοινοποιήσει την οριστική του απόφαση εντός εξήντα (60) ημερών από τη σύστασή του. Εάν ο πρόεδρος του δικαστηρίου κρίνει ότι η εν λόγω προθεσμία δεν είναι δυνατόν να τηρηθεί, ενημερώνει εγγράφως τα συμβαλλόμενα μέρη για τους λόγους της καθυστέρησης και για την ημερομηνία στην οποία προβλέπει να κοινοποιήσει την οριστική του απόφαση. Σε καμία περίπτωση η οριστική απόφαση δεν κοινοποιείται σε διάστημα μεγαλύτερο των εβδομήντα πέντε (75) ημερών από την ημερομηνία σύστασης του δικαστηρίου.
 12.
 Τα συμβαλλόμενα μέρη δύνανται να υποβάλουν αίτημα με αντικείμενο την αποσαφήνιση της τελικής απόφασης εντός δέκα (10) ημερών από την κοινοποίηση της απόφασης και η αποσαφήνιση εκδίδεται εντός δέκα πέντε (15) ημερών από την υποβολή του αιτήματος.
 13.
 Εάν το δικαστήριο κρίνει ότι υπάρχει παραβίαση της παρούσας συμφωνίας και το υπεύθυνο συμβαλλόμενο μέρος δεν συμμορφωθεί με την οριστική απόφαση του δικαστηρίου, ή δεν καταλήξει σε συμφωνία με το άλλο συμβαλλόμενο μέρος για αμοιβαία ικανοποιητική λύση εντός σαράντα (40) ημερών από την κοινοποίηση της οριστικής απόφασης του δικαστηρίου, το άλλο συμβαλλόμενο μέρος δύναται να αναστείλει την εφαρμογή συγκρίσιμων ευεργετημάτων που απορρέουν από την παρούσα συμφωνία ή δύναται να αναστείλει εν μέρει ή, εάν χρειάζεται, πλήρως την εκτέλεση της παρούσας συμφωνίας, έως ότου το υπεύθυνο συμβαλλόμενο μέρος συμμορφωθεί με την οριστική απόφαση του δικαστηρίου ή έως ότου τα συμβαλλόμενα μέρη συμφωνήσουν σε αμοιβαία ικανοποιητική λύση.
 ΑΡΘΡΟ 25
 Μέτρα διασφάλισης
 1.
 Εάν ένα από τα συμβαλλόμενα μέρη κρίνει ότι το άλλο συμβαλλόμενο μέρος παρέλειψε να εκπληρώσει υποχρέωση που υπέχει με βάση την παρούσα συμφωνία, μπορεί να λάβει κατάλληλα μέτρα διασφάλισης. Τα μέτρα διασφάλισης περιορίζονται ως προς την έκταση και τη διάρκειά τους στα απολύτως αναγκαία, ώστε να διορθωθεί η κατάσταση ή να διατηρηθεί η ισορροπία της παρούσας συμφωνίας. Δίνεται προτεραιότητα σε μέτρα που θίγουν στο ελάχιστο τη λειτουργία της παρούσας συμφωνίας.
 2.
 Συμβαλλόμενο μέρος το οποίο προτίθεται να λάβει μέτρα διασφάλισης, απευθύνει κοινοποίηση στο άλλο συμβαλλόμενο μέρος μέσω της μεικτής επιτροπής και παρέχει όλες τις σχετικές πληροφορίες.
 3.
 Τα συμβαλλόμενα μέρη αρχίζουν


text:
αμέσως διαβουλεύσεις στη μεικτή επιτροπή προκειμένου να εξευρεθεί κοινώς αποδεκτή λύση.
 4.
 Με την επιφύλαξη του άρθρου 4 παράγραφος 1 στοιχείο γ) και του άρθρου 5 παράγραφος 1 στοιχείο γ) της παρούσας συμφωνίας, το ενδιαφερόμενο συμβαλλόμενο μέρος δεν μπορεί να λάβει μέτρα διασφάλισης πριν από την παρέλευση ενός (1) μηνός από την ημερομηνία κοινοποίησης βάσει της παραγράφου 2 του παρόντος άρθρου, εκτός εάν η διαδικασία διαβούλευσης βάσει της παραγράφου 3 ολοκληρωθεί πριν από την εκπνοή της εν λόγω προθεσμίας.
 5.
 Το ενδιαφερόμενο συμβαλλόμενο μέρος κοινοποιεί στη μεικτή επιτροπή, χωρίς καθυστέρηση, τα μέτρα που έλαβε και παρέχει όλες τις σχετικές πληροφορίες.
 6.
 Κάθε μέτρο που λαμβάνεται με βάση τους όρους του παρόντος άρθρου παύει μόλις το συμβαλλόμενο μέρος που παρέβη την υποχρέωσή του συμμορφωθεί με τις διατάξεις της παρούσας συμφωνίας.
 ΑΡΘΡΟ 26
 Σχέσεις με άλλες συμφωνίες
 1.
 Κατά τη διάρκεια της προσωρινής εφαρμογής κατά το άρθρο 30 της παρούσας συμφωνίας αναστέλλονται οι υπάρχουσες διμερείς συμφωνίες και διακανονισμοί μεταξύ της Δημοκρατίας της Αρμενίας και των κρατών μελών της ΕΕ που ισχύουν κατά το διάστημα υπογραφής της παρούσας συμφωνίας, εξαιρουμένου του διαστήματος που προβλέπεται στην παράγραφο 2 του παρόντος άρθρου.
 2.
 Κατά παρέκκλιση από τις παραγράφους 1 και 3 και με την προϋπόθεση μη εισαγωγής διακρίσεων μεταξύ αερομεταφορέων της Ευρωπαϊκής Ένωσης για λόγους ιθαγένειας:
 α)
 τα υπάρχοντα δικαιώματα μεταφοράς και οι ευνοϊκότερες διατάξεις ή μεταχείριση όσον αφορά την κυριότητα, τα δικαιώματα μεταφοράς, τη χωρητικότητα, τις συχνότητες, τον τύπο ή την αλλαγή αεροσκάφους, την κοινή εκμετάλλευση πτήσεων και την τιμολόγηση βάσει διμερών συμφωνιών ή διακανονισμών μεταξύ της Δημοκρατίας της Αρμενίας και των κρατών μελών της ΕΕ που ισχύουν κατά το διάστημα υπογραφής της παρούσας συμφωνίας και δεν καλύπτονται ή είναι ευνοϊκότερα ή πιο ευέλικτα από άποψη ελευθερίας των οικείων αερομεταφορέων βάσει της παρούσας συμφωνίας, επιτρέπεται να συνεχίσουν να ασκούνται·
 β)
 διαφορά μεταξύ των συμβαλλομένων μερών όσον αφορά το θέμα αν οι διατάξεις ή η μεταχείριση βάσει συμφωνιών ή διακανονισμών μεταξύ της Δημοκρατίας της Αρμενίας και των κρατών μελών της ΕΕ είναι ευνοϊκότερες ή πιο ευέλικτες ρυθμίζεται μέσω του μηχανισμού επίλυσης διαφορών που προβλέπεται στο άρθρο 24. Διαφορές όσον αφορά τον τρόπο καθορισμού των σχέσεων μεταξύ αντιφατικών διατάξεων ή μεταχείρισης ρυθμίζονται επίσης μέσω του μηχανισμού επίλυσης διαφορών που προβλέπεται στο άρθρο 24.
 3.
 Από την έναρξη ισχύος του άρθρου 30 της παρούσας συμφωνίας, η παρούσα συμφωνία αντικαθιστά τις σχετικές διατάξεις των υφιστάμενων διμερών συμφωνιών και διακανονισμών μεταξύ της Δημοκρατίας της Αρμενίας και των κρατών μελών της ΕΕ που ισχύουν κατά το διάστημα υπογραφής της παρούσας συμφωνίας, εξαιρουμένου του διαστήματος που προβλέπεται στην παράγραφο 2 του παρόντος άρθρου.
 4.
 Εάν τα συμβαλλόμενα μέρη καταστούν συμβαλλόμενα μέρη πολυμερούς συμφωνίας ή εάν υιοθετήσουν απόφαση του ΔΟΠΑ ή οποιουδήποτε άλλου διεθνούς οργανισμού, η οποία πραγματεύεται θέματα που καλύπτει η παρούσα συμφωνία, διαβουλεύονται εγκαίρως στη μεικτή επιτροπή σύμφωνα με το άρθρο 23 της παρούσας συμφωνίας για να αποφασίσουν εάν η παρούσα συμφωνία πρέπει να αναθεωρηθεί με βάση τις εξελίξεις.
 ΑΡΘΡΟ 27
 Τροποποιήσεις
 1.
 Τα συμβαλλόμενα μέρη δύνανται να αποφασίσουν τροποποίηση της παρούσας συμφωνίας μετά από διαβουλεύσεις, οι οποίες πραγματοποιούνται σύμφωνα


text:
με το άρθρο 23 της παρούσας συμφωνίας. Οι τροποποιήσεις τίθενται σε ισχύ σύμφωνα με τους όρους του άρθρου 30 της παρούσας συμφωνίας.
 2.
 Εάν συμβαλλόμενο μέρος επιθυμεί τροποποίηση διατάξεων της παρούσας συμφωνίας, κοινοποιεί στην μεικτή επιτροπή την απόφασή του.
 3.
 Η μεικτή επιτροπή δύναται, κατόπιν πρότασης συμβαλλομένου μέρους και σύμφωνα με το παρόν άρθρο, να αποφασίσει ομόφωνα την τροποποίηση των παραρτημάτων της παρούσας συμφωνίας.
 4.
 Η παρούσα συμφωνία δεν θίγει το δικαίωμα κάθε συμβαλλομένου μέρους, υπό τον όρο ότι τηρούνται η αρχή της μη εισαγωγής διακρίσεων και οι διατάξεις της παρούσας συμφωνίας, να εκδίδει μονομερώς νέα νομοθεσία ή να τροποποιεί την κείμενη νομοθεσία του περί αεροπορικών μεταφορών ή σε συνδεόμενο με αυτές πεδίο που αναφέρεται στο παράρτημα ΙΙ της παρούσας συμφωνίας.
 5.
 Όταν συμβαλλόμενο μέρος εξετάζει το ενδεχόμενο να εκδώσει νέα νομοθεσία ή να τροποποιήσει την κείμενη νομοθεσία του περί αεροπορικών μεταφορών ή σε συνδεόμενο με αυτές πεδίο που αναφέρεται στο παράρτημα ΙΙ της παρούσας συμφωνίας, ενημερώνει το άλλο συμβαλλόμενο μέρος εφόσον είναι ενδεδειγμένο και δυνατόν. Κατόπιν αιτήματος συμβαλλομένου μέρους, μπορεί να πραγματοποιηθεί ανταλλαγή απόψεων στη μεικτή επιτροπή.
 6.
 Κάθε συμβαλλόμενο μέρος ενημερώνει τακτικά και το συντομότερο δυνατόν το άλλο συμβαλλόμενο μέρος για την έκδοση νέας νομοθεσίας ή την τροποποίηση κείμενης νομοθεσίας στο πεδίο των αεροπορικών μεταφορών ή σε συνδεόμενο με αυτές πεδίο που αναφέρεται στο παράρτημα ΙΙ της παρούσας συμφωνίας. Κατόπιν αιτήματος συμβαλλομένου μέρους, η μεικτή επιτροπή προβαίνει εντός εξήντα (60) ημερών σε ανταλλαγή απόψεων με αντικείμενο τις επιπτώσεις της εν λόγω νέας νομοθεσίας ή τροποποίησης στην ομαλή λειτουργία της παρούσας συμφωνίας.
 7.
 Μετά την ανταλλαγή απόψεων κατά την παράγραφο 6 του παρόντος άρθρου, η μεικτή επιτροπή:
 α)
 λαμβάνει απόφαση αναθεώρησης του παραρτήματος ΙΙ της παρούσας συμφωνίας, ώστε να ενσωματωθεί σε αυτό, εφόσον χρειάζεται στη βάση της αμοιβαιότητας, η εν λόγω νέα νομοθεσία ή τροποποίηση·
 β)
 λαμβάνει απόφαση, βάσει της οποίας η εν λόγω νέα νομοθεσία ή τροποποίηση θεωρείται σύμφωνη με την παρούσα συμφωνία· ή
 γ)
 συστήνει κάθε άλλο μέτρο που πρέπει να ληφθεί εντός εύλογης προθεσμίας για να διασφαλιστεί η ομαλή λειτουργία της παρούσας συμφωνίας.
 ΑΡΘΡΟ 28
 Καταγγελία
 Οποιοδήποτε συμβαλλόμενο μέρος μπορεί, ανά πάσα στιγμή, να γνωστοποιήσει εγγράφως στο άλλο συμβαλλόμενο μέρος, δια της διπλωματικής οδού, την απόφασή του να καταγγείλει την παρούσα συμφωνία. Η εν λόγω γνωστοποίηση αποστέλλεται ταυτόχρονα στον ΔΟΠΑ και στη Γραμματεία των Ηνωμένων Εθνών. Η παρούσα συμφωνία λύεται τα μεσάνυχτα, ώρα Γκρήνουιτς της τελευταίας ημέρας της περιόδου προγραμματισμού της Διεθνούς Ένωσης Αεροπορικών Μεταφορών (IATA) ένα έτος από την ημερομηνία της γραπτής γνωστοποίησης της καταγγελίας, εκτός εάν η γνωστοποίηση αποσυρθεί κατόπιν συμφωνίας των συμβαλλομένων μερών πριν τη λήξη της προθεσμίας αυτής.
 ΑΡΘΡΟ 29
 Καταχώριση της συμφωνίας
 Η παρούσα συμφωνία και τυχόν τροποποιήσεις της καταχωρίζονται στον ΔΟΠΑ σύμφωνα με το άρθρο 83 της Σύμβασης, καθώς και στη Γραμματεία των Ηνωμένων Εθνών σύμφωνα με το άρθρο 102 του Χάρτη των Ηνωμένων Εθνών, μετά την έναρξη ισχύος τους.
 ΑΡΘΡΟ 30
 Έναρξη ισχύος και προσωρινή εφαρμογή
 1.Η παρούσα συμφωνία υπόκειται σε κύρωση ή έγκριση από τα συμβαλλόμενα μέρη σύμφωνα με τις οικείες διαδικασίες. Τα έγγραφα κύρωσης ή έγκρισης κατατίθενται


text:
στον θεματοφύλακα, ο οποίος τα κοινοποιεί στο άλλο συμβαλλόμενο μέρος και στον Διεθνή Οργανισμό Πολιτικής Αεροπορίας.
 2.Θεματοφύλακας της παρούσας συμφωνίας είναι η Γενική Γραμματεία του Συμβουλίου της Ευρωπαϊκής Ένωσης.
 3.Η παρούσα συμφωνία τίθεται σε ισχύ την πρώτη ημέρα του δεύτερου μήνα από την κοινοποίηση του θεματοφύλακα στα συμβαλλόμενα μέρη, με την οποία βεβαιώνεται η παραλαβή του τελευταίου εγγράφου κύρωσης ή έγκρισης.
 4.Κατά παρέκκλιση της παραγράφου 3 του παρόντος άρθρου, τα συμβαλλόμενα μέρη συμφωνούν να εφαρμόζουν προσωρινά την παρούσα συμφωνία, όπως ορίζεται στην παράγραφο 5 του παρόντος άρθρου, σύμφωνα με τις οικείες σχετικές εσωτερικές διαδικασίες και εθνική νομοθεσία, αναλόγως.
 5.Η προσωρινή εφαρμογή παράγει αποτελέσματα την πρώτη ημέρα του δεύτερου μήνα από την κοινοποίηση του θεματοφύλακα στα συμβαλλόμενα μέρη, με την οποία βεβαιώνεται η παραλαβή των κάτωθι:
 α) της κοινοποίησης από την Ευρωπαϊκή Ένωση της ολοκλήρωσης των διαδικασιών στην Ένωση και τα κράτη μέλη της που είναι αναγκαίες προς τον σκοπό αυτό· και
 β) του εγγράφου κύρωσης ή έγκρισης που κατέθεσε η Αρμενία κατά την παράγραφο 1.
 ΣΕ ΠΙΣΤΩΣΗ ΤΩΝ ΑΝΩΤΕΡΩ, οι κάτωθι υπογεγραμμένοι, δεόντως εξουσιοδοτημένοι, υπέγραψαν την παρούσα συμφωνία.
 ..... (τόπος) ... στις ... του έτους ... εις διπλούν στην αγγλική, βουλγαρική, γαλλική, γερμανική, δανική, ελληνική, εσθονική, ιρλανδική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και αρμενική γλώσσα, όλα δε τα κείμενα είναι εξίσου αυθεντικά.
 Για τη Δημοκρατία της Αρμενίας,
 Για την Ευρωπαϊκή Ένωση,
 Για το Βασίλειο του Βελγίου,
 Για τη Δημοκρατία της Βουλγαρίας,
 Για την Τσεχική Δημοκρατία,
 Για το Βασίλειο της Δανίας,
 Για την Ομοσπονδιακή Δημοκρατία της Γερμανίας,
 Για τη Δημοκρατία της Εσθονίας,
 Για την Ιρλανδία,
 Για την Ελληνική Δημοκρατία,
 Για το Βασίλειο της Ισπανίας,
 Για τη Γαλλική Δημοκρατία,
 Για τη Δημοκρατία της Κροατίας,
 Για την Ιταλική Δημοκρατία,
 Για την Κυπριακή Δημοκρατία,
 Για τη Δημοκρατία της Λετονίας,
 Για τη Δημοκρατία της Λιθουανίας,
 Για το Μεγάλο Δουκάτο του Λουξεμβούργου,
 Για την Ουγγαρία,
 Για τη Μάλτα,
 Για το Βασίλειο των Κάτω Χωρών,
 Για τη Δημοκρατία της Αυστρίας,
 Για τη Δημοκρατία της Πολωνίας,
 Για την Πορτογαλική Δημοκρατία,
 Για τη Ρουμανία,
 Για τη Δημοκρατία της Σλοβενίας,
 Για τη Σλοβακική Δημοκρατία,
 Για τη Δημοκρατία της Φινλανδίας,
 Για το Βασίλειο της Σουηδίας,
 ΠΑΡΑΡΤΗΜΑ I
 ΜΕΤΑΒΑΤΙΚΕΣ ΔΙΑΤΑΞΕΙΣ
 1.
 Η εφαρμογή και η εκτέλεση από την Αρμενία των κανονιστικών απαιτήσεων και των προτύπων αεροπορικών μεταφορών που προβλέπονται στο παράρτημα ΙΙ της παρούσας συμφωνίας, εξαιρουμένης της νομοθεσίας περί αεροπορικής ασφάλειας που καθορίζεται στο παράρτημα ΙΙ μέρος Γ της παρούσας συμφωνίας, υπόκεινται σε αξιολόγηση υπό την ευθύνη της Ευρωπαϊκής Ένωσης, η οποία επικυρώνεται με απόφαση της μεικτής επιτροπής. Η εν λόγω αξιολόγηση διεξάγεται το αργότερο δύο (2) έτη από την έναρξη ισχύος της συμφωνίας.
 2.
 Κατά παρέκκλιση των διατάξεων του άρθρου 3 της παρούσας συμφωνίας, στα συμφωνηθέντα δικαιώματα και στις καθορισμένες διαδρομές της παρούσας συμφωνίας δεν περιλαμβάνεται, μέχρι τη λήψη της απόφασης κατά την παράγραφο 1 του παρόντος παραρτήματος Ι της παρούσας συμφωνίας, το δικαίωμα των αερομεταφορέων αμφότερων των συμβαλλομένων μερών να ασκούν δικαιώματα της πέμπτης ελευθερίας πλην εκείνων που έχουν ήδη χορηγηθεί σύμφωνα με διμερή συμφωνία μεταξύ της Αρμενίας και κρατών


text:
μελών της ΕΕ, συμπεριλαμβανομένων εκείνων για τους αερομεταφορείς της Αρμενίας μεταξύ σημείων εντός του εδάφους της Ευρωπαϊκής Ένωσης.
 Μετά τη λήψη της απόφασης που αναφέρεται στην παράγραφο 1 του παρόντος παραρτήματος I, οι αερομεταφορείς αμφοτέρων των συμβαλλομένων μερών έχουν το δικαίωμα να ασκούν δικαιώματα της 5ης ελευθερίας, συμπεριλαμβανομένων εκείνων για τους αερομεταφορείς της Αρμενίας μεταξύ σημείων εντός του εδάφους της Ευρωπαϊκής Ένωσης σύμφωνα με το άρθρο 3 της παρούσας συμφωνίας.
 3.
 Η συμμόρφωση της Αρμενίας με τις κανονιστικές απαιτήσεις και τα πρότυπα που αφορούν τα νομοθετήματα περί αεροπορικής ασφάλειας που προβλέπονται στο παράρτημα ΙΙ μέρος Γ της παρούσας συμφωνίας υπόκεινται σε αξιολόγηση υπό την ευθύνη της Ευρωπαϊκής Ένωσης, η οποία επικυρώνεται με απόφαση της μεικτής επιτροπής. Η εν λόγω αξιολόγηση διεξάγεται το αργότερο τρία (3) έτη από την έναρξη ισχύος της παρούσας συμφωνίας. Εντωμεταξύ, η Αρμενία εφαρμόζει το έγγραφο 30 της Ευρωπαϊκής Διάσκεψης Πολιτικής Αεροπορίας (ECAC).
 4.
 Μετά τη λήψη της απόφασης που αναφέρεται στην παράγραφο 3 του παρόντος παραρτήματος, το εμπιστευτικό μέρος της νομοθεσίας περί αεροπορικής ασφάλειας, όπως προβλέπεται στο παράρτημα ΙΙ μέρος Γ της παρούσας συμφωνίας, διατίθεται στην αρμόδια αρχή της Αρμενίας, εφόσον συμφωνηθεί η ανταλλαγή ευαίσθητων για την ασφάλεια πληροφοριών, καθώς και πληροφοριών διαβαθμισμένων ΕΕ.
 5.
 Η βαθμιαία μετάβαση της Αρμενίας στην πλήρη εφαρμογή της νομοθεσίας της Ευρωπαϊκής Ένωσης περί αεροπορικών μεταφορών που αναφέρεται στο παράρτημα II της παρούσας συμφωνίας είναι δυνατόν να υπόκειται σε τακτική αξιολόγηση. Οι αξιολογήσεις διεξάγονται από την Ευρωπαϊκή Επιτροπή σε συνεργασία με την Αρμενία.
 6.
 Από την ημερομηνία της απόφασης που αναφέρεται στην παράγραφο 1 του παρόντος παραρτήματος, η Αρμενία εφαρμόζει κανόνες χορήγησης αδείας λειτουργίας ουσιαστικά ισοδύναμους με αυτούς που περιέχει το κεφάλαιο II του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα. Οι διατάξεις του άρθρου 4 παράγραφος 3 της παρούσας συμφωνίας, οι οποίες αφορούν την αμοιβαία αναγνώριση των διαπιστώσεων επάρκειας και/ή ιθαγένειας των αρμοδίων αρχών της Αρμενίας, εφαρμόζονται από τις αρμόδιες αρχές της Ευρωπαϊκής Ένωσης μετά από επιβεβαίωση της μεικτής επιτροπής της πλήρους εφαρμογής των εν λόγω κανόνων χορήγησης αδείας λειτουργίας από την Αρμενία.
 7.
 Με την επιφύλαξη απόφασης της μεικτής επιτροπής ή βάσει του άρθρου 25 (Μέτρα διασφάλισης), η διαχείριση της αξιοπλοΐας των αεροσκαφών του αρμενικού νηολογίου που χρησιμοποιούνται από αερομεταφορείς υπό τον ρυθμιστικό έλεγχο της Αρμενίας, για τα οποία δεν έχει εκδοθεί πιστοποιητικό τύπου από τον EASA σύμφωνα με τη σχετική νομοθεσία της ΕΕ που περιέχει το παράρτημα ΙΙ μέρος Β της παρούσας συμφωνίας, τελεί υπό την ευθύνη των αρμοδίων αρχών της Αρμενίας σύμφωνα με τις εφαρμοστέες εθνικές απαιτήσεις μέχρι την 1η Ιανουαρίου 2023 το αργότερο, υπό τον όρο ότι τα αεροσκάφη πληρούν τα διεθνή πρότυπα ασφάλειας πτήσεων της Σύμβασης. Για τα εν λόγω αεροσκάφη δεν χορηγείται κανένα δικαίωμα με βάση την παρούσα συμφωνία και δεν λειτουργούν σε αεροπορικές διαδρομές από, προς ή εντός της Ευρωπαϊκής Ένωσης.
 ΠΑΡΑΡΤΗΜΑ ΙΙ
 (Υπόκειται σε τακτική επικαιροποίηση)
 ΕΦΑΡΜΟΣΤΕΟΙ ΚΑΝΟΝΕΣ ΣΤΗΝ ΠΟΛΙΤΙΚΗ ΑΕΡΟΠΟΡΙΑ
 Τηρούνται οι ρυθμιστικές απαιτήσεις και τα πρότυπα των εφαρμοστέων διατάξεων των κάτωθι πράξεων σύμφωνα


text:
με την παρούσα συμφωνία, εκτός εάν ορίζεται διαφορετικά στο παρόν παράρτημα ή στο παράρτημα Ι της παρούσας συμφωνίας (Μεταβατικές διατάξεις). Κατά περίπτωση, καθορίζονται ειδικές προσαρμογές για κάθε μεμονωμένη πράξη.
 Α.
 ΠΡΟΣΒΑΣΗ ΣΤΗΝ ΑΓΟΡΑ ΚΑΙ ΣΥΝΑΦΗ ΘΕΜΑΤΑ
 Αριθ. 1008/2008
 Κανονισμός (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα.
 Εφαρμοστέες διατάξεις: άρθρο 2, άρθρο 23 παράγραφος 1, άρθρο 24 και παράρτημα I, καθώς και κεφάλαιο II σύμφωνα με την παράγραφο 6 του παραρτήματος I της συμφωνίας.
 Αριθ. 785/2004
 Κανονισμός (ΕΚ) αριθ. 785/2004 του Ευρωπαϊκού Κοινοβουλίου και του Συμβουλίου, της 21 Απριλίου 2004, για τις απαιτήσεις ασφάλισης των μεταφορέων και των επιχειρήσεων εκμετάλλευσης αεροσκαφών, όπως τροποποιήθηκε με:
 –
 τον κανονισμό (ΕΕ) αριθ. 285/2010 της Επιτροπής της 6ης Απριλίου 2010
 Εφαρμοστέες διατάξεις: άρθρα 1 έως 8.
 Αριθ. 2009/12
 Οδηγία 2009/12/ΕΚ του Ευρωπαϊκού Κοινοβουλίου και του Συμβουλίου, της 11ης Μαρτίου 2009, για τα αερολιμενικά τέλη.
 Εφαρμοστέες διατάξεις: άρθρα 1 έως 11.
 Αριθ. 96/67
 Οδηγία 96/67/ΕΚ του Συμβουλίου, της 15ης Οκτωβρίου 1996, σχετικά με την πρόσβαση στην αγορά υπηρεσιών εδάφους στους αερολιμένες της Κοινότητας.
 Εφαρμοστέες διατάξεις: άρθρα 1 έως 9, 11 έως 21 και παράρτημα·
 όσον αφορά την εφαρμογή του άρθρου 20 παράγραφος 2, με τον όρο ‘η Επιτροπή’ νοείται ‘η μεικτή επιτροπή’.
 Αριθ. 80/2009
 Κανονισμός (ΕΚ) αριθ. 80/2009 του Ευρωπαϊκού Κοινοβουλίου και του Συμβουλίου, της 14ης Ιανουαρίου 2009, όσον αφορά κώδικα δεοντολογίας για τα ηλεκτρονικά συστήματα κράτησης θέσεων και την κατάργηση του κανονισμού (ΕΟΚ) αριθ. 2299/89 του Συμβουλίου.
 Εφαρμοστέες διατάξεις: άρθρα 1 έως 11 και παραρτήματα.
 Β.
 ΑΣΦΑΛΕΙΑ ΠΤΗΣΕΩΝ
 Ασφάλεια της πολιτικής αεροπορίας και βασικός κανονισμός για τον EASA
 Αριθ. 216/2008
 Κανονισμός (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ, όπως τροποποιήθηκε με:
 –
 τον κανονισμό (ΕΚ) αριθ. 690/2009 της Επιτροπής της 30ής Ιουλίου 2009,
 –
 τον κανονισμό (ΕΚ) αριθ. 1108/2009 της Επιτροπής άρθρα 1 έως 3 (μόνον η πρώτη παράγραφος) και παράρτημα·
 –
 τον κανονισμό (ΕΕ) αριθ. 6/2013 της Επιτροπής της 8ης Ιανουαρίου 2013,
 –
 τον κανονισμό (ΕΕ) αριθ. 2016/4 της Επιτροπής της 5ης Ιανουαρίου 2016.
 Εφαρμοστέες διατάξεις: άρθρα 1 έως 68 εξαιρουμένου του άρθρου 65, το δεύτερο εδάφιο του άρθρου 69 παράγραφοι 1 και 4, παραρτήματα I έως VI.
 Αριθ. 319/2014
 Κανονισμός (EΕ) αριθ. 319/2014 της Επιτροπής, της 27ης Μαρτίου 2014, για τα τέλη και τα δικαιώματα που εισπράττει ο Ευρωπαϊκός Οργανισμός Ασφάλειας της Αεροπορίας, και για την κατάργηση του κανονισμού (ΕΚ) αριθ. 593/2007.
 Εφαρμοστέες διατάξεις: άρθρα 1 έως 17 και παράρτημα.
 Αριθ. 646/2012
 Εκτελεστικός κανονισμός (ΕΕ) αριθ. 646/2012 της Επιτροπής, της 16ης Ιουλίου 2012, σχετικά με τον καθορισμό λεπτομερών κανόνων για τα πρόστιμα και τις περιοδικές χρηματικές ποινές σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου.
 Εφαρμοστέες διατάξεις: άρθρα 1 έως 25.
 Αριθ. 104/2004
 Κανονισμός (ΕΚ) αριθ. 104/2004 της


text:
Επιτροπής, της 22ας Ιανουαρίου 2004, για θέσπιση των κανόνων για την οργάνωση και σύνθεση του τμήματος προσφυγών του Ευρωπαϊκού Οργανισμού Ασφάλειας της Αεροπορίας.
 Εφαρμοστέες διατάξεις: άρθρα 1 έως 7, παράρτημα.
 Πτητικές λειτουργίες
 Αριθ. 965/2012
 Κανονισμός (ΕΕ) αριθ. 965/2012 της 5ης Οκτωβρίου 2012 της Επιτροπής για τον καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, όπως τροποποιήθηκε με:
 –
 τον κανονισμό (ΕΕ) αριθ. 800/2013 της Επιτροπής της 14ης Αυγούστου 2013,
 –
 τον κανονισμό (ΕΕ) αριθ. 71/2014 της Επιτροπής της 27ης Ιανουαρίου 2014,
 –
 τον κανονισμό (ΕΕ) αριθ. 83/2014 της Επιτροπής της 29ης Ιανουαρίου 2014,
 –
 τον κανονισμό (ΕΕ) αριθ. 379/2014 της Επιτροπής της 7ης Απριλίου 2014,
 –
 τον κανονισμό (ΕΕ) αριθ. 2015/140 της Επιτροπής της 29ης Ιανουαρίου 2015,
 –
 τον κανονισμό (ΕΕ) αριθ. 2015/1329 της Επιτροπής της 31ης Ιουλίου 2015,
 –
 τον κανονισμό (ΕΕ) αριθ. 2015/640 της Επιτροπής της 23ης Απριλίου 2015,
 –
 τον κανονισμό (ΕΕ) αριθ. 2015/2338 της Επιτροπής της 11ης Δεκεμβρίου 2015,
 –
 τον κανονισμό (ΕΕ) αριθ. 2016/1199 της Επιτροπής της 22ας Ιουλίου 2016,
 –
 τον κανονισμό (ΕΕ) αριθ. 2017/363 της Επιτροπής της 1ης Μαρτίου 2017.
 Εφαρμοστέες διατάξεις: άρθρα 1 έως 9α, παραρτήματα I έως VIII.
 Πλήρωμα πτήσης
 Αριθ. 1178/2011
 Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, όπως τροποποιήθηκε με:
 –
 τον κανονισμό (ΕΕ) αριθ. 290/2012 της Επιτροπής της 30ής Μαρτίου 2012,
 –
 τον κανονισμό (ΕΕ) αριθ. 70/2014 της Επιτροπής της 27ης Ιανουαρίου 2014,
 –
 τον κανονισμό (ΕΕ) αριθ. 245/2014 της Επιτροπής της 13ης Μαρτίου 2014,
 –
 τον κανονισμό (ΕΕ) αριθ. 2015/445 της Επιτροπής της 17ης Μαρτίου 2015,
 –
 τον κανονισμό (ΕΕ) αριθ. 2016/539 της Επιτροπής της 6ης Απριλίου 2016.
 Εφαρμοστέες διατάξεις: άρθρα 1 έως 11, παραρτήματα I έως IV.
 Διερεύνηση ατυχήματος
 Αριθ. 996/2010
 Κανονισμός (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τη διερεύνηση και την πρόληψη ατυχημάτων και συμβάντων στην πολιτική αεροπορία και την κατάργηση της οδηγίας 94/56/ΕΚ, όπως τροποποιήθηκε με:
 –
 τον κανονισμό (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014
 Εφαρμοστέες διατάξεις: άρθρα 1 έως 23, εξαιρουμένων του άρθρου 7 παράγραφος 4 και του άρθρου 19 (καταργήθηκαν με τον κανονισμό (ΕΕ) αριθ. 376/2014).
 Αριθ. 2012/780
 Απόφαση 2012/780/EΕ της Επιτροπής, της 5ης Δεκεμβρίου 2012, για τα δικαιώματα πρόσβασης στο ευρωπαϊκό κεντρικό αποθετήριο συστάσεων ασφαλείας και τις απαντήσεις στις συστάσεις αυτές, που έχει δημιουργηθεί βάσει του άρθρου 18 παράγραφος 5 του κανονισμού (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου, σχετικά με τη διερεύνηση και την πρόληψη ατυχημάτων και συμβάντων στην πολιτική αεροπορία και την κατάργηση της οδηγίας 94/56/ΕΚ.
 Εφαρμοστέες διατάξεις: άρθρα 1 έως 5.
 Αρχική αξιοπλοΐα
 Αριθ. 748/2012
 Κανονισμός (ΕΚ) αριθ. 748/2012 της Επιτροπής, της 3ης Αυγούστου 2012, για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και


text:
εξοπλισμού, καθώς και για την πιστοποίηση φορέων σχεδιασμού και παραγωγής, όπως τροποποιήθηκε με:
 –
 τον κανονισμό (ΕΕ) αριθ. 7/2013 της Επιτροπής της 8ης Ιανουαρίου 2013,
 –
 τον κανονισμό (ΕΕ) αριθ. 69/2014 της Επιτροπής της 27ης Ιανουαρίου 2014,
 –
 τον κανονισμό (ΕΕ) αριθ. 2015/1039 της Επιτροπής της 30ής Ιουνίου 2015,
 –
 τον κανονισμό (ΕΕ) αριθ. 2016/5 της Επιτροπής της 5ης Ιανουαρίου 2016.
 Εφαρμοστέες διατάξεις: άρθρα 1 έως 10, παράρτημα Ι.
 Διαρκής αξιοπλοΐα
 Αριθ. 1321/2014
 Κανονισμός (EΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα, όπως τροποποιήθηκε με:
 –
 τον κανονισμό (ΕΕ) αριθ. 2015/1088 της Επιτροπής της 3ης Ιουλίου 2015,
 –
 τον κανονισμό (ΕΕ) αριθ. 2015/1536 της Επιτροπής της 16ης Σεπτεμβρίου 2015,
 –
 τον κανονισμό (ΕΕ) αριθ. 2017/334 της Επιτροπής της 27ης Φεβρουαρίου 2017.
 Εφαρμοστέες διατάξεις: άρθρα 1 έως 6, παραρτήματα I έως IV.
 Πρόσθετες προδιαγραφές αξιοπλοΐας
 Αριθ. 2015/640
 Κανονισμός (EΕ) 2015/640 της Επιτροπής, της 23ης Απριλίου 2015, σχετικά με πρόσθετες προδιαγραφές αξιοπλοΐας για συγκεκριμένο τύπο πτητικών λειτουργιών και για την τροποποίηση του κανονισμού (ΕΕ) αριθ. 965/2012.
 Εφαρμοστέες διατάξεις: άρθρα 1 έως 5 και παραρτήματα.
 Αεροδρόμια
 Αριθ. 139/2014
 Κανονισμός (EΕ) αριθ. 139/2014 της Επιτροπής, της 12ης Φεβρουαρίου 2014, για τη θέσπιση απαιτήσεων και διοικητικών διαδικασιών για τα αεροδρόμια σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου.
 Εφαρμοστέες διατάξεις: άρθρα 1 έως 10, παραρτήματα I έως IV.
 Αερομεταφορείς τρίτων χωρών
 Αριθ. 452/2014
 Κανονισμός (EΕ) αριθ. 452/2014 της Επιτροπής, της 29ης Απριλίου 2014, για τον καθορισμό τεχνικών απαιτήσεων και διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου.
 Εφαρμοστέες διατάξεις: άρθρα 1 έως 4 και παραρτήματα 1 και 2.
 Διαχείριση της εναέριας κυκλοφορίας/υπηρεσίες αεροναυτιλίας (ATM/ANS)
 Αριθ. 2015/340
 Κανονισμός (EΕ) 2015/340 της Επιτροπής, της 20ής Φεβρουαρίου 2015, για τον καθορισμό τεχνικών απαιτήσεων και διοικητικών διαδικασιών όσον αφορά τις άδειες και τα πιστοποιητικά ελεγκτών εναέριας κυκλοφορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, την τροποποίηση του εκτελεστικού κανονισμού (ΕΕ) αριθ. 923/2012 της Επιτροπής και την κατάργηση του κανονισμού (ΕΕ) αριθ. 805/2011 της Επιτροπής.
 Εφαρμοστέες διατάξεις: άρθρα 1 έως 10, παραρτήματα I έως IV.
 Αριθ. 2017/373
 Εκτελεστικός κανονισμός (EU) 2017/373 της Επιτροπής, της 1ης Μαρτίου 2017, σχετικά με τον καθορισμό κοινών απαιτήσεων για τους παρόχους υπηρεσιών διαχείρισης της εναέριας κυκλοφορίας / αεροναυτιλίας και άλλων λειτουργιών του δικτύου διαχείρισης της εναέριας κυκλοφορίας και της εποπτείας τους, με την κατάργηση του κανονισμού (ΕΚ) αριθ. 482/2008, των εκτελεστικών κανονισμών (ΕΕ) αριθ. 1034/2011, (ΕΕ) αριθ. 1035/2011 και (ΕΕ) 2016/1377, και με την τροποποίηση του κανονισμού (ΕΕ) αριθ. 677/2011.
 Εφαρμοστέες διατάξεις: άρθρα 1 έως 10 και παραρτήματα.
 Αναφορά περιστατικών
 Αριθ. 376/2014
 Κανονισμός (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την αναφορά, ανάλυση και παρακολούθηση περιστατικών στην πολιτική αεροπορία, την τροποποίηση του κανονισμού (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου


text:
και την κατάργηση της οδηγίας 2003/42/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 1321/2007 και (ΕΚ) αριθ. 1330/2007.
 Εφαρμοστέες διατάξεις: άρθρα 1 έως 7, άρθρο 9 παράγραφος 3, άρθρο 10 παράγραφοι 2 έως 4, άρθρο 11 παράγραφοι 1 και 7, άρθρο 13 εξαιρουμένης της παραγράφου 9, άρθρα 14 έως 16, άρθρα 21 και παραρτήματα I έως III.
 Αριθ. 2015/1018
 Εκτελεστικός κανονισμός (ΕΕ) 2015/1018 της Επιτροπής, της 29ης Ιουνίου 2015, για την κατάρτιση καταλόγου ταξινόμησης των περιστατικών πολιτικής αεροπορίας που πρέπει να αναφέρονται υποχρεωτικά σύμφωνα με τον κανονισμό (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου.
 Εφαρμοστέες διατάξεις: άρθρο 1 και παραρτήματα I έως V.
 Επιθεωρήσεις τυποποίησης
 Αριθ. 628/2013
 Εκτελεστικός κανονισμός (ΕΕ) αριθ. 628/2013 της Επιτροπής, της 28ης Ιουνίου 2013 , σχετικά με τις μεθόδους εργασίας του Ευρωπαϊκού Οργανισμού Ασφάλειας της Αεροπορίας κατά τη διεξαγωγή επιθεωρήσεων τυποποίησης και την παρακολούθηση της εφαρμογής των κανόνων του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και σχετικά με την κατάργηση του κανονισμού (ΕΚ) αριθ. 736/2006 της Επιτροπής.
 Εφαρμοστέες διατάξεις: άρθρα 1 έως 26.
 Κατάλογος αερομεταφορέων της Ένωσης υποκείμενων σε απαγόρευση λειτουργίας εντός της ΕΕ
 Αριθ. 2111/2005
 Κανονισμός (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2005, για τη σύσταση κοινοτικού καταλόγου αερομεταφορέων των οποίων απαγορεύεται η λειτουργία στην Κοινότητα και την ενημέρωση των επιβατών αεροπορικών μεταφορών σχετικά με την ταυτότητα του πραγματικού αερομεταφορέα, καθώς και για την κατάργηση του άρθρου 9 της οδηγίας 2004/36/ΕΚ.
 Εφαρμοστέες διατάξεις: άρθρα 1 έως 13, 15 έως 16 και παράρτημα.
 Αριθ. 473/2006
 Κανονισμός (ΕΚ) αριθ. 473/2006 της Επιτροπής, της 22ας Μαρτίου 2006, για θέσπιση των εκτελεστικών κανόνων όσον αφορά τον κοινοτικό κατάλογο των αερομεταφορέων οι οποίοι υπόκεινται σε απαγόρευση λειτουργίας εντός της Κοινότητας, όπως προβλέπεται στο κεφάλαιο ΙΙ του κανονισμού (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου.
 Εφαρμοστέες διατάξεις: άρθρα 1 έως 6, παραρτήματα A έως Γ.
 Αριθ. 474/2006
 Κανονισμός (ΕΚ) αριθ. 474/2006 της Επιτροπής, της 22ας Μαρτίου 2006, θεσπίσθηκε κοινοτικός κατάλογος των αερομεταφορέων που υπόκεινται σε απαγόρευση λειτουργίας εντός της Κοινότητας, όπως προβλέπεται στο κεφάλαιο ΙΙ του κανονισμού (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου, όπως τροποποιήθηκε τελευταία με:
 –
 τον εκτελεστικό κανονισμό (ΕΕ) αριθ. 2016/963 της Επιτροπής της 16ης Ιουνίου 2016
 Εφαρμοστέες διατάξεις: άρθρα 1 και 2, παραρτήματα I και II.
 Τεχνικές απαιτήσεις και διοικητικές διαδικασίες στον τομέα της πολιτικής αεροπορίας
 Αριθ. 3922/91
 Κανονισμός (ΕΟΚ) αριθ. 3922/91 του Συμβουλίου, της 16ης Δεκεμβρίου 1991, για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας, όπως τροποποιήθηκε με:
 –
 τον κανονισμό (ΕΚ) αριθ. 1899/2006 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006,
 –
 τον κανονισμός (ΕΚ) αριθ. 1900/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006,
 –
 τον κανονισμό (ΕΚ) αριθ. 8/2008 της Επιτροπής, της 11ης Δεκεμβρίου 2007,
 –
 τον κανονισμό (ΕΚ) αριθ. 859/2008 της Επιτροπής της 20ής Αυγούστου 2008.
 Εφαρμοστέες διατάξεις: άρθρα 1 έως 10 εξαιρουμένου του άρθρου 4 παράγραφος 1 και του άρθρου 8 παράγραφος 2 (δεύτερη πρόταση), άρθρα 12 και 13,